JKDM rampas lebih dua tan mercun dan bunga api bernilai lebih RM21,000

RANTAU PANJANG, 9 Januari- Jabatan Kastam Diraja Malaysia (JKDM) Kelantan merampas lebih dua tan mercun dan bunga api bernilai lebih RM21,000 yang dipercayai diseludup sempena Tahun Baru Cina di Pasir Puteh, semalam.  Pengarah Kastam Negeri, Wan Jamal Abdul Salam Wan Long berkata dalam serbuan pukul 9.50 malam itu, pihaknya telah menahan sebuah lori muatan tiga tan dan sebuah kenderaan pacuan empat roda yang disyaki terbabit dalam aktiviti penyeludupan itu. Bagaimanapun, katanya pemandu lori dan pemandu pacuan empat roda terbabit melarikan diri sebaik sahaja kenderaan diberhentikan. Kesemua bahan api berkenaan dipercayai diseludup dari negara jiran untuk pasaran sekitar Lembah Klang yang mana disyaki sempena sambutan Tahun Baharu Cina yang akan datang. “Modus operandi yang digunakan sindiket terbabit adalah dengan menghantar lori kosong dan menyerahkan kepada pihak tertentu untuk mengambil mercun dan bunga api tanpa permit yang telah diseludup masuk ke lokasi tertentu di sekitar sempadan negara. Kemudian, lori yang telah diisi dengan barang larangan tersebut diserahkan semula ke pemandu asal bagi tujuan penghantaran ke Lembah Klang," kata Wan Jamal pada sidang media di Pejabat Penguatkuasaan Rantau Panjang, hari ini. Mengulas lanjut, beliau berkata pihaknya masih meneruskan siasatan bagi mengesan pemilik lori dan pacuan empat roda yang telah dirampas. Kes disiasat dibawah Seksyen 135(1)(e) Akta Kastam 1967.

(Pengarah Kastam Negeri, Wan Jamal Abdul Salam Wan Long menunjukkan barang rampasanjenis mercun dan bunga api kepada media)


Syarikat Malaysia sertai pembangunan IKN Nusantara, beri manfaat perdagangan dan pelaburan jangka panjang

KUALA LUMPUR, 9 Januari- Penglibatan syarikat Malaysia dalam pembangunan ibu negara baharu Indonesia, Nusantara akan memberi manfaat perdagangan dan pelaburan jangka panjang, sekiranya direalisasikan.Ketua Pegawai Eksekutif, Pusat Dasar dan Hal Ehwal Ekonomi Yayasan Malaysia (PEACE), Dr Zokhri Idris, berkata ia sekaligus meningkatkan imej dan keupayaan negara dalam projek pembangunan mega di luar negara.

(Ketua Pegawai Eksekutif, Pusat Dasar dan Hal Ehwal Ekonomi Yayasan Malaysia (PEACE), Dr Zokhri Idris)

"Apa yg kita harapkan daripada 11 surat hasrat ini atau 'Letter of Intent' ini, sekiranya ia diterima oleh pemerintah Indonesia, rangka kerja itu harus bersifat holistik dan komprehensif dalam jangka masa panjang bukan secara 'one off' yang melibatkan secara adil, tentang perkongsian teknologi, pembangunan teknologi, mobilisasi kepakaran antara kedua negara ini. "Ia akan memanfaatkan Malaysia dan Indonesia dari aspek pelaburan dan perdagangan dalam tempoh jangka panjang", katanya kepada RTM.Jelasnya, pembangunan Nusantara bakal memberi limpahan ekonomi positif terutamanya kepada Sabah dan Sarawak.Bagaimanapun, aspek kesalinghubungan antara kedua-dua negeri itu dan Kalimantan perlu dipertingkat bagi membolehkan kelancaran mobilisasi barangan, perkhidmatan dan tenaga kerja di wilayah berkenaan.


MINDEF puas hati status terkini projek kapal LCS

LUMUT, 9 Januari- Kementerian Pertahanan berpuas hati dengan status terkini projek pembinaan Kapal Tempur Pesisir (LCS).  Menterinya, Datuk Seri Mohamad Hasan yakin, kapal LCS pertama boleh disiapkan mengikut masa ditetapkan iaitu pada tahun 2024.  Jelasnya, kapal tersebut kini berada pada tahap 70% untuk disiapkan.  "Kapal pertama sudah capai peringkat 70%, tinggal satu blok sahaja lagi. Bahagian lain, semua dah siap, cuma ada satu blok di bahagian atas yang perlu dilengkapkan. Enjin, gear, kipas dan lain-lain sudah dipasang dan kita hanya tinggal nak melakukan pemasangan barangan elektronik dan bahagian persenjataan sahaja," kata Mohamad Hasan kepada pemberita dalam sidang media selepas lawatan ke Pangkalan Tentera Laut Diraja Malaysia (TLDM) Lumut.

(Menteri Pertahanan, Datuk Seri Mohamad Hasan mendengar taklimat berhubung status terkinikapal LCS di Boustead Naval Shipyard)

Tambahnya lagi, lima kapal LCS yang lain berada pada tahap 22 hingga 48 peratus untuk disiapkan melibatkan pemasangan peralatan elektrik, elektronik, persenjataan dan beberapa perkara teknikal lain. Kerajaan sebelum ini bersetuju untuk meneruskan projek pembinaan LCS sebagai usaha memperkukuh pertahanan negara dan tentera laut.


"Kritik jangan sampai menjejaskan kebebasan kehakiman negara" - Tengku Maimun

PUTRAJAYA, 9 Januari- Semua pihak berhak memberi kritikan terhadap badan kehakiman negara.Tegas Ketua Hakim Negara, Tun Tengku Maimun Tuan Mat, namun perlu diingatkan kritikan tersebut haruslah membina bukan bertujuan menjejaskan kebebasan badan kehakiman itu."Komen membina dan sihat terhadap Badan Kehakiman dan kerjanya sentiasa dialu-alukan kerana ia membantu kami melihat semula kerja kami, meningkatkan kebolehan dan kecekapan kami yang terbaik dan juga mengingatkan kami amat penting menegakkan kebebasan kehakiman untuk mengekalkan Kedaulatan Undang-undang," jelas beliau dalam ucapannya pada Majlis Pembukaan Tahun Perundangan 2023, di sini.

Para hakim juga diingatkan agar membuat keputusan tanpa rasa takut atau pilih kasih meskipun terdapat percubaan pihak tertentu untuk menakut-nakutkan badan kehakiman itu.Ini kerana pelbagai kecaman dan komen berbaur politik disasarkan kepada badan kehakiman apabila keputusan tidak memihak kepada tokoh-tokoh tertentu.Tun Tengku Maimun juga menggesa orang ramai membaca penghakiman secara menyeluruh sebelum merumuskan pendapat sendiri.


Menteri Agama dan pengurusan TH ke Arab Saudi, bincang urusan haji 2023

KUALA LUMPUR, 9 Januari- Menteri di Jabatan Perdana Menteri (Hal Ehwal Agama), Senator Datuk Dr. Mohd Na’im Mokhtar bersama pengurusan Tabung Haji (TH) kini dalam lawatan kerja ke Arab Saudi untuk bertemu Menteri Haji dan Umrah Arab Saudi, Dr Tawfiq Fawzan Al-Rabiah bagi membincangkan urusan ibadah haji musim 1444H/2023M.Tabung Haji menerusi hantaran di Facebook memaklumkan antara topik perbincangan adalah berkenaan jumlah asal kuota rasmi jemaah Haji Malaysia yang sebelum ini dikurangkan akibat COVID-19.Bagi memastikan pengurusan haji Malaysia dalam keadaan terbaik, delegasi turut memohon agar kos-kos yang melibatkan urusan haji di tanah suci pada tahun ini dapat dimaklumkan lebih awal.Selain itu, Program Makkah Route yang menjadikan Malaysia sebagai negara perintis bermula sejak tahun 2017 turut dibincangkan pada pertemuan ini. Program ini memberi keselesaan kepada jemaah negara kerana tidak perlu melalui imigresen apabila tiba di Arab Saudi.Malaysia turut mengucapkan setinggi-tinggi penghargaan kepada Kerajaan Arab Saudi atas layanan dan fasiliti baik yang sentiasa disediakan kepada para jemaah haji negara. Menerusi pertemuan itu juga, Menteri Haji dan Umrah Arab Saudi telah memuji TH atas pengendalian haji yang terbaik, sistematik dan tahap layanan jemaah haji yang patut dicontohi.

(Menteri di Jabatan Perdana Menteri (Hal Ehwal Agama), Senator Datuk Dr. Mohd Na’im Mokhtarbersama Menteri Haji dan Umrah Arab Saudi, Dr Tawfiq Fawzan Al-Rabiah/Foto FB Menteri)


KDN tubuh jawatankuasa khas teliti isu kewarganegaraan

PUTRAJAYA, 9 Januari- Jawatankuasa khas ditubuhkan bagi meneliti isu berkaitan kewarganegaraan secara menyeluruh daripada pelbagai aspek. Menteri Dalam Negeri, Datuk Seri Saifuddin Nasution Ismail berkata, keutamaan diberi melibatkan isu kanak-kanak yang dilahirkan di luar negara dan wanita tempatan berkahwin dengan lelaki warga asing. “Saya akan memastikan proses permohonan kewarganegaraan dipermudah secara menyeluruh tanpa kompromi terhadap aspek keselamatan negara,” katanya pada sidang media selepas lawatan kerja di Jabatan Pendaftaran Negara di sini.

(Datuk Seri Saifuddin Nasution Ismail, Menteri Dalam Negeri)

Beliau menjawab soalan berkaitan kenyataan Menteri di Jabatan Perdana Menteri (Undang-undang dan Reformasi Institusi) Datuk Seri Azalina Othman Said bahawa kerajaan akan memulakan proses pindaan Perlembagaan Persekutuan bagi menyelesaikan isu kewarganegaraan anak dilahirkan di luar negara oleh wanita Malaysia yang berkahwin dengan warga asing. Pindaan pada Bahagian II Jadual ke-2 Perlembagaan Persekutuan itu adalah bagi membolehkan kanak-kanak terbabit mendapat kewarganegaraan Malaysia sama seperti anak kepada bapa warga Malaysia yang lahir di luar negara.“Saya sahkan hal yang diumumkan oleh Datuk Seri Azalina dan jawatankuasa khas yang ditubuhkan akan memberi sepenuh fokus kepada isu-isu kewarganegaraan ini nanti,” katanya lagi.Tambah beliau, kertas kerja yang dihasilkan oleh jawatankuasa khas itu akan dibentang kepada jemaah menteri selewat-lewatnya bulan hadapan. Datuk Seri Saifuddin juga berkata, kebenaran yang diperoleh Persatuan Sokongan Keluarga dan Kebajikan Selangor & Kuala Lumpur (Family Frontiers) serta enam wanita untuk meneruskan rayuan terhadap keputusan Mahkamah Rayuan, yang memutuskan kanak-kanak dilahirkan di luar negara oleh wanita Malaysia yang berkahwin dengan warga asing tidak berhak mendapat kerakyatan, tidak mengganggu komitmen kerajaan untuk meminda Perlembagaan berhubung perkara itu. Beliau memaklumkan, kes itu akan diteruskan dengan memastikan ia melalui proses perundangan yang betul.“Sementara kes ini dibicara di Mahkamah Persekutuan, ia tidak menghalang kerajaan untuk melihat pindaan Perlembagaan dalam isu kewarganegaraan,” ujarnya.


Blake, Pop, Lady dan Grouse, terima pingat 'Golden Performance'

(Anjing dari Unit Pengesan K9 iaitu Blake, Pop, Lady dan Grouse terima pingat 'Golden Performance')

PUTRAJAYA, 9 Januari- Empat ekor anjing dari Unit Pengesan K9, yang terlibat dalam Operasi Mencari dan Menyelamat (SAR) Tragedi Tanah Runtuh Batang Kali, bulan lalu, menerima pingat 'Golden Performance' serta sumbangan makanan.Sumbangan disampaikan oleh Menteri Pembangunan Kerajaan Tempatan, Nga Kor Ming.Ketua Pengarah, Jabatan Bomba Malaysia, Datuk Seri Mohammad Hamdan Wahid menzahirkan penghargaan dan ucapan terima kasih kepada KPKT atas pengiktirafan serta penghormatan yang diberikan.Empat anjing tersebut adalah Blake, Pop, Lady dan Grouse.

(Ketua Pengarah, Jabatan Bomba Malaysia, Datuk Seri Mohammad Hamdan Wahid)

"Kita amat berbesar hati dan terharu atas penghormatan ini dan ini merupakan satu sumbangan kecil yang boleh kita beri dalam kita melaksanakan tugas kebombaan dan juga penyelamatan."Dengan bantuan K9 semasa Ops, kita telah berjaya mengesan keseluruhan mangsa terlibat dan mengesan semasa runtuhan sebanyak 31 mangsa yang telah dilaksanakan selama sembilan hari", katanya.Lebih 400 anggota bomba terlibat dalam operasi mencari dan menyelamat semasa tragedi tanah runtuh Batang Kali.Unit Pengesan K9 turut digunakan untuk mengesan mayat mangsa yang tertimbus.Sebanyak 31 mayat mangsa berjaya ditemui manakala, 61 orang ditemui selamat dalam kejadian terbabit.


Polis Terengganu alami kerugian hampir RM1 juta akibat bencana MTL

BESUT, 9 Januari- Seramai 154 anggota dan pegawai polis di Terengganu terkesan akibat bencana banjir Monsun Timur Laut (MTL) yang lalu.Nilai kerugian direkodkan mencecah hampir RM1 juta meliputi kerosakan harta benda dan kediaman anggota terlibat. Ketua Polis Terengganu, Datuk Rohaimi Md Isa berkata kesemua anggota dan pegawai polis yang terjejas akan diberi bantuan segera dan diselaras dalam masa terdekat.

Datuk Rohaimi turut memberitahu terdapat empat balai polis terkesan teruk akibat banjir yang bermula 18 Disember lalu.

Ia melibatkan dua di Besut dan masing-masing satu di Dungun serta Kuala Terengganu. "Musim terdahulu, peruntukan diberikan oleh kerajaan untuk premis dan balai-balai polis termasuk dengan perumahan yang mengalami kerosakan dalam anggaran RM500,000.Jadi, mungkin kali ini akan meningkat sedikit kerana terdapatnya premis baharu yang turut terlibat kerana bencana luar biasa tahun ini," kata Rohaimi kepada pemberita RTM selepas menyampaikan sumbangan pasca banjir kepada pelajar terjejas banjir di Sekolah Kebangsaan Pusat Jerteh, Besut.

(Ketua Polis Terengganu, Datuk Rohaimi Md Isa/BERNAMA)Banjir MTL baru baru ini turut melibatkan 5,208 pelajar sekolah rendah dan menengah di Besut yang terjejas banjir.


AYER KEROH, 9 Januari- Lembaga Pemasaran Pertanian Persekutuan (FAMA) Melaka dengan kerjasama beberapa pembekal telur di negeri itu, menyasarkan 40 juta biji telur dibekalkan ke seluruh negara untuk tempoh Januari hingga Jun.

Pasukan khas dikenali sebagai Egg Action Team (EAT) atau EAT@MELAKA diwujudkan bagi menyelaras agihan bekalan ke 34 Pusat Operasi FAMA seluruh negara. Menurut Pengarah FAMA Melaka, Hairudin Yunos, sejak dilaksana 19 Disember lalu, sebanyak 1.7 juta biji telur telah diedarkan setiap minggu.  "Jadi kita mencari satu sumber sahaja kita takkan di FAMA Melaka sebab kita boleh mendapatkan kerjasama yang baik daripada ladang. Jadi kita bekalkan kepada seluruh pusat operasi FAMA di peringkat Semenanjung iaitu sebanyak 34 pusat operasi dan diambil oleh negeri-negeri dari Melaka."Pada masa yang sama ada juga ladang dari negeri berkaitan yang memberi bekalan secara terus. Tapi Melaka merupakan pembekal terbesarlah sebab tu kita menambah kuota kepada negeri-negeri untuk mereka lakukan jualan dan memenuhi permintaan pengguna di sana mengikut kemampuan," kata Hairudin kepada media di sini.

(EAT@MELAKA selaras agihan bekalan telur ke seluruh negara, menurut Hairudin)


Malaysia komited lindungi hak pekerja warga Indonesia

BOGOR, JAWA BARAT, 9 Januari - Malaysia akan memastikan Pengambilan dan Perlindungan Tenaga Kerja Indonesia (TKI) dan Pekhidmat Domestik Indonesia (PDI) adalah berlandaskan undang-undang negara sedia ada. Perdana Menteri Anwar Ibrahim melalui kenyataan bersamanya di Istana Bogor berkata, Malaysia komited memberi perlindungan kepada warga republik itu yang bekerja di Malaysia tanpa menjejaskan hubungan dua serumpun.“Isu pekerja, pekerja asing Indonesia, saya sedar. Insya-Allah kita akan mengelak isu yang boleh merenggangkan hubungan kita, kerana saya mahu hubungan Malaysia-Indonesia kekal dalam kategori istimewa."Saya harap menteri luar kita faham perkara ini," kata Anwar pada majlis kenyataan bersama di Istana Bogor yang turut dihadiri delegasi menteri dari kedua-dua negara, termasuk Menteri Luar Zambry Abdul Kadir dan rakan sejawatannya dari Indonesia, Retno Marsudi.Pemimpin 75 tahun itu juga menyentuh isu layanan terhadap pekerja asing tanpa izin dalam tahanan Malaysia yang dilihat menyakiti perasaan warga Indonesia. “Saya tahu betul kerana saya pernah mengalami pengalaman berada di penjara yang sama (dengan pendatang) dan saya mendengar pada masa itu bunyi bagaimana mereka disebat, dan saya tidak percaya ini sesuatu yang berperikemanusiaan.“Alhamdulillah untuk tahun ini dan tahun lepas amalan sebat telah ditamatkan, namun itu bukan jalan penyelesaiannya,” tambahnya.Dalam pertemuan empat mata di Istana Bogor, beliau turut berbincang bersama presiden Jokowi akan kemajuan dalam rundingan pembatasan sempadan darat dan maritim di antara kedua-dua negara.Terdahulu, pertemuan bersejarah itu berlangsung pada pukul 10 pagi di Istana Bogor, Jawa Barat.Anwar diberikan sambutan permaidani merah dan kawalan kehormat. Beliau disambut Jokowi sebaik tiba di kompleks pejabat eksekutif dan kediaman rasmi presiden.Lagu kebangsaan kedua-dua negara dimainkan diikuti dengan tembakan meriam.Kemudian, Anwar sambil diiringi Jokowi, memeriksa barisan kawalan kehormat yang terdiri daripada anggota pasukan keselamatan presiden.Dalam pertemuan itu kedua-dua mereka menaiki buggy mengelilingi kebun raya bogor yang seluas 87 hektar, iaitu terdapat 15, 000 jenis pokok dan juga tumbuhan. Anwar dibawa untuk menikmati keindahan Kebun Raya Bogor yang usia kebunnya sudah mencecah 205 tahun, sekali gus menjadi taman botani tertua di dunia.Sejurus itu, Presiden Jokowi mengadakan pertemuan khas dalam sesi bersembang di beranda Istana Bogor, turut dikenali sebagai Veranda Talk bersama Perdana Menteri.Lawatan ke Indonesia merupakan kunjungan rasmi pertamanya sejak Anwar menjadi perdana menteri November tahun lalu.

(Perdana Menteri, Anwar Ibrahim (kiri) dan Presiden Jokowi (kanan) selepas sidang media bersama di Istana Bogor/FOTO BERNAMA)


KPKT mahu beri perkhidmatan asas terbaik, tidak mahu rakyat terbeban

(Menteri Pembangunan Kerajaan Tempatan, Nga Kor Ming)

PUTRAJAYA, 9 Januari- Perkhidmatan asas terbaik, menjadi misi utama Kementerian Pembangunan Kerajaan Tempatan (KPKT) tahun ini.

Menteri Pembangunan Kerajaan Tempatan, Nga Kor Ming berkata perkhidmatan itu meliputi jalan raya rata, kebersihan tandas, lampu terang, longkang bersih dan garis panduan mesra rakyat.Katanya, lima aspek tersebut mungkin dianggap remeh bagi sesetengah pihak, namun ia mampu membangkitkan kemarahan rakyat sekiranya tidak dilaksanakan dengan baik.

(Menteri Pembangunan Kerajaan Tempatan, Nga Kor Ming berucap dalam Majlis Amanat Tahun Baharu di Putrajaya/FB KPKT)

"Jangan pandang ringan, jalan raya yang rata. Jangan pandang ringan kerana jumlah kematian akibat kemalangan, setiap tahun meragut 7,200 nyawa. "Setiap hari sebanyak 20 kematian berlaku di jalan raya, khususnya yang melibatkan penunggang motosikal", katanya ketika berucap dalam Majlis Amanat Tahun Baharu kementerian itu di Putrajaya.Tambah beliau, KPKT juga akan mengambil langkah-langkah penjimatan susulan ketidaktentuan ekonomi.Ini termasuk mengelakkan keraian mewah dan pengubahsuaian yang tidak diperlukan serta perancangan projek dengan lebih teliti.


Kerajaan Melaka galak pelancong, rakyat pakai pelitup muka di tempat awam

BUKIT BERUANG, 9 Januari- Melaka masih belum memutuskan keputusan untuk mewajibkan semula pemakaian pelitup muka di kawasan tumpuan awam dan sesak di negeri itu. Ketua Menteri Melaka, Datuk Seri Sulaiman Md Ali berkata, pihaknya sedang memantau rapi jumlah kes dan keadaan COVID-19 di negeri tersebut. Namun begitu, beliau menggalakkan rakyatnya dan pelancong yang masuk ke Melaka, bukan sahaja memakai pelitup muka malah mengamalkan Prosedur Operasi Standard (SOP) lain seperti kerap mencuci tangan serta penjarakan fizikal sebagai langkah berjaga-jaga. "Kita mengggalakkan kepada semua terutamanya pelancong mahupun mereka ke Melaka untuk memakai pelitup muka dan SOP lain untuk mengelak daripada dijangkiti COVID-19," katanya ketika ditemui pemberita pada Majlis Pecah Tanah Projek Pembinaan Monumen Bendera Gergasi di sini.

Tambah Sulaiman, tiada SOP khas akan dikeluarkan kerajaan Melaka ke atas pelancong luar yang ingin memasuki negeri itu.


Penganjuran program baharu inisiatif tarik lebih ramai pelancong ke Langkawi

LANGKAWI, 9 Januari- Adventure @ Tasik Dayang Bunting dan Langkasuka International Folklore Festival of Art merupakan antara program baharu yang akan dianjurkan bagi menarik lebih ramai pelancong ke Langkawi tahun ini.Selain itu, Ketua Pegawai Eksekutif Lembaga Pembangunan Langkawi (LADA), Nasaruddin Abdul Mutalib berkata, pihaknya akan terus memberi tumpuan kepada acara pelancongan sukan untuk merancakkan lagi sektor pelancongan di pulau legenda itu."ini termasuklah program-program acara sukan tradisional di Langkawi yang telah biasa kita jalankan misalnya IronMan Langkawi, Langkawi Half Maraton, Langkawi Ultra dan sebagainya.Selain itu, dua acara baharu akan diperkenalkan tahun ini ialah Adventure @ Tasik Dayang Bunting pada pulan Ogos dan Langkasuka International Folklore Festival of Art pada hujung bulan September," katanya selepas sesi bersama pemain industri pelancongan Langkawi.

(Nasaruddin Abdul Mutalib, Ketua Pegawai Eksekutif LADA)

Tahun ini LADA menyasarkan 3.2 juta pelancong akan berkunjung ke Langkawi.Daripada jumlah itu sebanyak 2.5 juta atau 78 peratus terdiri daripada pelancong domestik, manakala selebihnya ialah pelancong antarabangsa.


KBS komited fokus Sarawak majukan sukan negara

KUCHING, 9 Januari- Menteri Belia dan Sukan, Hannah Yeoh berhasrat menjalin kerjasama erat dengan kerajaan negeri Sarawak untuk pembangunan industri sukan di Malaysia dan Sarawak khususnya. Hannah menjelaskan antara perkara diberi penekanan adalah aspek perpaduan dalam usaha membangunkan belia dan sukan. Beliau memaklumkan satu perjumpaan secara berkala akan diadakan bagi membincangkan kerjasama antara kedua-dua pihak."Kementerian Belia dan Sukan (KBS) ingin mengenal pasti kekuatan Sarawak dalam bidang sukan terutamanya sukan akuatik. Ia boleh dijadikan sebagai contoh kepada pembangunan sukan akuatik negara secara amnya," katanya kepada media selepas membuat kunjungan hormat ke atas Premier Sarawak, Datuk Patinggi Tan Sri Abang Johari Tun Openg di Wisma Bapa Malaysia, di sini.

Selain itu, beliau juga komited memberi fokus kepada Sabah dan Sarawak khususnya dalam agenda pembangunan belia dan sukan seiring dengan semangat Perjanjian Malaysia 1963 (MA63).

"Saya akan memberi komitmen meluangkan masa bagi memastikan lawatan dilakukan ke Sabah dan Sarawak untuk sekurang-kurangnya sekali pada setiap bulan bagi memastikan bagaimana kita boleh bekerjasama. Saya merasakan ini seiring dengan semangat MA63 dan kita ingin memastikan semua pihak dapat maju kehadapan secara bersama," katanya. Hannah yang mengadakan lawatan kerja sehari ke Sarawak juga berkata, akan mengadakan perjumpaan bersama Menteri Belia dan Sukan Sarawak, Datuk Seri Abdul Karim Rahman Hamzah di Putrajaya pada bulan depan bagi meneruskan perbincangan berkaitan.


(Perdana Menteri, Datuk Seri Anwar Ibrahim dan Presiden Jokowi selepas Sidang Media bersama di Istana Bogor, Jawa Barat/FOTO BERNAMA)


Monumen Bendera Gergasi  mercu tanda baharu Melaka

BUKIT BERUANG, 9 Januari-Melaka bakal mempunyai mercu tanda baharu apabila pembinaan Monumen Bendera Gergasi Negeri Melaka di Hutan Simpan Bukit Beruang dibuka kepada orang ramai pada tahun 2025.Ketua Menteri, Datuk Seri Sulaiman Md Ali berkata, pembinaan produk pelancongan baharu dengan ketinggian 166 meter dari aras laut itu mengambil masa dua tahun dan dijangka siap hujung tahun 2024.Selain itu beliau berkata, kawasan sekitarnya juga akan dinaiktaraf melalui pembinaan komponen-komponen lain yang boleh menarik pelancong termasuk penambahan ‘zipline’ dan sebagainya."Sepertimana motto kerajaan Melaka negeri pelancongan Melakaku maju jaya, kita menggagarkan sasarkan 10 peratus kehadiran pelancong setiap tahun dan ianya bukan hanya pada kehadiran pelancong semata-mata dan kita juga akan turun 10 peratus pada setiap tahun untuk meningkatkan lagi jumlah tempat-tempatatau produk pelancongan negeri Melaka" ujarnya etika ditemui pada Majlis Pecah Tanah Projek Pembinaan Monumen Bendera Gergasi di Bukit Beruang.Katanya, kerajaan negeri akan terus menyokong dan bersama mengerakkan Dasar pelancongan Negara 2020-2030 penambahan produk pelancongan baharu dalam usaha mempelbagaikan tarikan pelancong ke negeri itu.

(Ketua Menteri Melaka, Datuk Seri Sulaiman Md Ali ketika berucapa pada majlis Pecah Tanah Projek Pembinaan Monumen Bendera Gergasi di Bukit Beruang/FOTO FB SulaimanBinMdAliOfficial)


Operasi SAR warga emas hilang ditamatkan, tiada petunjuk baharu

MIRI, 9 Januari- Operasi mencari dan menyelamat (SAR) seorang lelaki warga emas yang dilaporkan hilang di kawasan Kampung Ulu Apong, Suai, Niah ditamatkan selepas tidak menunjukkan sebarang petunjuk. Ketua Polis Daerah Miri, ACP Alexson Naga Chabu memaklumkan usaha pencarian yang memasuki hari ketujuh semalam dilakukan secara bersepadu. "Operasi SAR dilakukan dengan kerjasama Jabatan Bomba dan Penyelamat Malaysia (JBPM) Batu Niah, Jabatan Pertahanan Awam Malaysia (JPAM) Miri serta penglibatan penduduk setempat yang bersama-sama mencari mangsa yang dilaporkan hilang pada 1 Januari lepas, " katanya menerusi kenyataan.Pihaknya telah mempertingkatkan operasi tersebut di kampung itu dengan radius pencarian diperluaskan sekitar 15 kilometer semalam dengan menumpukan kawasan kebun sawit, jalan danau kawasan paya dan sepanjang tebing sungai. Bagaimanapun, mangsa dikenali sebagai Adna Sulong, 61 tahun masih gagal ditemukan dan tiada sebarang petunjuk atau jejak dikesan.

(Operasi akan disambung semula sekiranya mendapat sebarang penunjuk baru)

Operasi akan disambung semula sekiranya mendapat sebarang penunjuk baru.


Masyarakat perlu berhati-hati, jangan mudah tertipu dengan taktik penjenayah

KUALA LUMPUR, 9 Januari- Pelaburan hanya boleh dibuat kepada syarikat yang tersenarai dalam Suruhanjaya Sekuriti Malaysia dan dikawal selia Bank Negara.Setiausaha Agung Malaysia International Humanitarian Organisation, Datuk Hishamuddin Hashim berkata masyarakat perlu lebih berhati-hati agar tidak tertipu kerana penjenayah menggunakan pelbagai taktik licik untuk menjerat dan memperdaya mangsa."Penjenayah hari ini lebih kreatif, mereka telah memahami kaedah undang-undang. Hari ini transaksi tidak dapat dibuktikan kerana mereka membayar menggunakan Krypto, menggunakan aplikasi USDT yang menyukarkan pihak berkuasa menjejaki transaksi pembayaran tersebut," katanya kepada pemberita selepas menjadi tetamu menerusi rancangan Selamat Pagi Malaysia di Angkasapuri, di sini.

Tambah Hishamuddin, penting untuk menyemak kesahihan syarikat dan tidak hanya berpandukan maklumat di media sosial dan laman sesawang sindiket penipuan pelaburan sahaja.


KPT mohon peruntukan khas R&D

KUALA LUMPUR, 9 Januari- Kementerian Pendidikan Tinggi (KPT) akan memohon peruntukan khas bagi bidang penyelidikan dan pembangunan (R&D).Jelas menterinya Datuk Seri Mohamed Khaled Nordin, peruntukan yang diterima sebelum ini tidak memadai dan perlu ditingkatkan."Saya akan berusaha memohon peruntukan dan memastikan kerajaan menyedari betapa pentingnya kajian dan ia merupakan asas bagi menjadikan negara mampu bersaing.""Jadi soal meningkatkan peruntukan kerajaan pelaburan ini sekurang-kurangnya mesti melebihi 1% daripada Keluaran Dalam Negara Kasar (KDNK)." Mohamed Khaled berkata demikian pada Majlis Perasmian Karnival Penyelidikan Universiti Malaya (UMRC) di ibu negara.Tambah beliau, tanpa penggandaan dan peningkatan peruntukan bagi penyelidikan, kebolehsaingan negara akan terjejas dan boleh menjadi ancaman kepada keselamatan dan kesejahteraan.Selain itu, KPT akan berusaha meningkat dan mengukuhkan penyelidikan dan inovasi dalami semua sektor pendidikan tinggi termasuk awam dan swasta.

Datuk Seri Mohamed Khaled berkata KPT mohon peruntukan khas R&D)


Jabatan khas ditubuh tangani isu pengabaian, penderaan kanak-kanak

(Datuk Seri Nancy semasa ditemu bual dalam Program Selamat Pagi Malaysia)

KUALA LUMPUR, 9 Januari-  Sebuah jabatan khas akan ditubuhkan bagi menangani isu pengabaian dan penderaan kanak-kanak.Menteri Pembangunan Wanita, Keluarga dan Masyarakat, Datuk Seri Nancy Shukri berkata langkah itu telah dipersetujui secara prinsip oleh Kabinet.Jabatan tersebut akan membaiki kelemahan sistem sedia ada sekali gus meningkatkan keberkesanan dan fungsi kementerian. "Ia berada bawah Jabatan Kebajikan Masyarakat tapi sebagai sebuah bahagian sahaja. Ia tidak mencukupi dan kita dapati kita memerlukan 'gigi yang lebih tajam lagi'. Kita tidak mahu kanak-kanak ini dengan mudah didera. Jadi kita akan lakukan penstrukturan semula untuk kementerian kita."Kita harap dalam bajet akan datang kita akan dapatkan satu bajet untuk apa yang kita akan bentangkan kepada kerajaan," kata Nancy kepada pemberita selepas menjadi tetamu program terbitan RTM di Angkasapuri di sini.Beliau juga berkata, pihaknya akan menjalin kerjasama rentas kementerian untuk memastikan kanak-kanak yang ditempatkan di rumah perlindungan mendapat pembelaan dan peluang sewajarnya, meliputi hak mendapat pendidikan dan bersekolah."Saya pergi ke rumah perlindungan dan saya bertanya sendiri dengan kanak-kanak, ada yang belajar ada tak belajar."Jadi kita nak tahu sebab musababnya. Insya-Allah saya akan bincang dengan rakan-rakan menteri berkaitan untuk menangani masalah yang kita hadapi yang boleh dilakukan bersama," tambahnya.Setakat Ogos tahun lalu, sebanyak 3,848 kes penganiayaan dan penderaan kanak-kanak telah direkodkan.

(Datuk Seri Nancy ditemui selepas selepas menjadi tetamu program terbitan RTM)


Kenaikan harga pakej umrah disebabkan kenaikan kadar hotel

PUTRAJAYA, 9 Januari- Kenaikan harga pakej umrah yang berlaku pada masa ini adalah di luar kawalan kerajaan.  Menteri di Jabatan Perdana Menteri (Hal Ehwal Agama), Datuk Dr Mohd. Na’im Mokhtar dalam satu hantaran di laman sosial rasminya menyatakan, situasi ini berlaku ekoran impak kenaikan kos di Arab Saudi.  Jelasnya, merujuk kepada laporan, pada masa ini berlaku kenaikan kadar harga hotel di Mekah dan Madinah yang dikenakan oleh pengusaha hotel.  "Ini bukan sahaja memberi kesan kepada jemaah umrah Malaysia, bahkan kepada jemaah negara-negara lain juga.  "Walaubagaimanapun, agensi umrah diharap dapat mempertimbangkan ruang dan kaedah terbaik agar kenaikan kos keseluruhan yang dikenakan tidak melampau sehingga membebankan bakal jemaah," kata beliau. Mohd. Na’im yang berada di Arab Saudi untuk menghadiri Persidangan Perkhidmatan Haji dan Umrah 2023 akan mengemukakan isu kenaikan kos ini kepada Menteri Haji Kerajaan Arab Saudi.

(Datuk Dr Mohd. Na’im memaklumkan kenaikan harga pakej umrah disebabkan kenaikan kadar hotel)


COVID-19: Johor seru rakyat agar ambil dos penggalak kedua

JOHOR BAHRU, 9 Januari-Hanya 1.9 peratus rakyat Johor telah mengambil dos penggalak kedua.Bagi mengelak implikasi buruk, seluruh rakyat negeri itu diminta tampil untuk mendapatkan imunisasi terbabit. Angka terbabit didedah Menteri Besar Johor, Datuk Onn Hafiz Ghazi menerusi taklimat Pengarah Kesihatan negeri, Datuk Dr. Aman Rabu.Biarpun kadar jangkitan Covid-19 di Johor adalah terkawal, namun pengambilan dos penggalak kedua adalah perlu.Ini kerana rakyat terdedah dengan risiko jangkitan memandangkan kedudukan Johor sebagai pintu masuk antarabangsa.Risiko turut meningkat dengan pengesanan varian baharu penyakit itu.Justeru, seluruh rakyat diminta tidak memandang remeh perkara berkenaan.

Minggu lalu, Pengerusi Jawatankuasa Kesihatan dan Perpaduan Negeri Ling Tian Soon mendedahkan sebanyak 56.7 peratus populasi keseluruhan di negeri itu telah menerima dos penggalak vaksin COVID-19 yang pertama, manakala 1.8 peratus telah mendapatkan dos penggalak kedua sehingga 3 Januari lepas.


Kemuka tuntutan palsu, bekas pengerusi NGO bergelar Datuk antara ditahan SPRM

JOHOR BAHRU, 9 Januari- Seorang bekas pengerusi dan seorang bekas bendahari sebuah pertubuhan bukan kerajaan (NGO) ditahan Suruhanjaya Pencegahan Rasuah Malaysia (SPRM) Johor, malam tadi.Mereka disyaki mengemukakan tuntutan palsu kepada sebuah jabatan kerajaan berjumlah lebih RM11,000, dua tahun lepas.Pengarah SPRM Johor, Datuk Azmi Alias mengesahkan kedua-dua penahanan itu."Bekas pengerusi NGO bergelar Datuk, berusia 47 tahun, manakala bekas bendaharinya pula berusia 43 tahun, ditahan di Pejabat SPRM Johor, antara pukul 8.30 malam hingga pukul 9.30 malam selepas hadir memberi keterangan," katanya ketika dihubungi pemberita melalui panggilan telefon.

Kes disiasat mengikut Seksyen 18 Akta SPRM 2009.


SKMM akan pastikan perkhidmatan telekomunikasi di kawasan sesak tidak terjejas

KUALA LUMPUR, 9 Januari- Suruhanjaya Komunikasi dan Multimedia (SKMM) diarah memastikan perkhidmatan telekomunikasi tidak terjejas terutamanya ketika pengguna berada di kawasan sesak.

Untuk itu suruhanjaya terbabit akan berbincang dengan syarikat telekomunikasi untuk menyelesaikan isu terbabit.Menerusi hantaran di Twitter, Menteri Komunikasi dan Digital, Fahmi Fadzil berkata beliau telah meminta suruhanjaya tersebut mengambil tindakan."Suruhanjaya terbabit akan memastikan syarikat telekomunikasi dapat menawarkan perkhidmatan tanpa gangguan isyarat," katanya.

Ini termasuk ketika pengguna berada di lokasi sesak seperti perlawanan bola sepak.


PKPB cadang gaji minimum bagi belia lepasan latihan TVET

KUALA LUMPUR, 9 Januari- Pertubuhan Kebangsaan Pekerja Berkemahiran (PKPB) berharap kerajaan dapat menetapkan gaji minimum untuk belia yang memegang kelayakan sijil, diploma dan diploma lanjutan kemahiran. Setiausaha Agungnya Mohammad Rizan Hassan dalam kenyataan hari ini berpandangan gaji minimum atau gaji pokok permulaan yang sesuai bagi belia lepasan Sijil Kemahiran Malaysia (SKM) tahap satu hingga dua adalah sebanyak RM1,800 manakala RM2,000 bagi lepasan SKM tahap tiga.Beliau berkata lepasan Diploma Kemahiran Malaysia (DKM) tahap empat pula boleh ditetapkan pada RM2,300 dan  Diploma Lanjutan Kemahiran Malaysia (DLKM) tahap empat (RM2,800).Menurutnya kebanyakan majikan ketika ini menawarkan gaji untuk pemegang SKM tahap satu hingga tiga antara RM1,500 hingga RM1,700, DKM tahap empat (RM1,800 hingga RM1,900) dan RM2,000 bagi DLKM.

(Mohammad Rizan Hassan menjelaskan, kenaikan gaji minimum belia berkemahiran tidak akan menyebabkan kadar peningkatan pengangguran/FOTO IG mdrizanhassan)

“Majikan tidak boleh mempersoalkan tahap kompetensi pekerja lepasan Pendidikan dan Latihan Teknikal dan Vokasional (TVET) ini kerana mereka ini menjalani latihan kemahiran berdasarkan Standard Kemahiran Pekerjaan Kebangsaan (NOSS) yang dibangunkan bersama pihak majikan dan industri,” katanya.-BERNAMA


Penggunaan teknologi VAR akan diumum dalam masa terdekat -FAM

KUALA LUMPUR, 9 Januari- Persatuan Bolasepak Malaysia (FAM) akan membuat pengumuman rasmi berhubung pelaksanaan teknologi Video Bantuan Pengadil (VAR) dalam kancah sukan bola sepak negara dalam masa terdekat, kata presidennya, Datuk Hamidin Mohd Amin.Beliau berkata perancangan bersama Liga Bolasepak Malaysia (MFL) bagi mengadaptasi teknologi tersebut sejak akhir tahun lepas kekal menjadi keutamaan badan induk bola sepak tersebut.“Berkenaan teknologi itu, kita akan umumkan tahun ini. Namun ia bukanlah menyeluruh untuk diguna dan mungkin sebagai contoh bagi Piala FA dan Piala Malaysia namun pada perlawanan tertentu seperti peringkat separuh akhir dan akhir.“Ia bagaimanapun tidak boleh dilaksanakan bagi saingan liga dengan mengambil kira kos yang tinggi. Apapun, FAM dan MFL akan kekal melaksanakannya,” katanya.

(Penerima Anugerah Ikon Sukan Kepimpinan, Presiden Persatuan Bola Sepak Malaysia (FAM) Datuk Hamidin Mohd Amin pada Anugerah Ikon Sukan Harian Metro di Dewan Canselor Tun Abdul Razak Universiti Kebangsaan Malaysia (UKM)/BERNAMA)

Hamidin berkata demikian kepada pemberita selepas beliau diumum selaku pemenang Anugerah Ikon Sukan Kepimpinan pada majlis Anugerah Ikon Sukan Harian Metro (AIS) di Dewan Canselor Tun Abdul Razak, Universiti Kebangsaan Malaysia (UKM), Bangi, dekat sini.Pada tahun lalu, FAM menyatakan kesediaannya memperkenalkan sistem VAR dalam Liga Malaysia 2023 dengan Piala FA dan Piala Malaysia dipilih sebagai medan percubaan. -BERNAMA


Dua maut dalam kemalangan dengan sebuah kereta

SEMANGGOL, 8 Januari- Seorang pemandu lori bersama seorang penumpang maut dalam keadaan tersepit apabila lori yang dipandu mangsa bertembung dengan sebuah kereta.  Kemalangan berlaku kira-kira pukul 7.30 malam tadi di Kampung Kedai 2, Tebok Simpang Rimba 4, Semanggol. Jurucakap Balai Bomba dan Penyelamat (BBP) Bagan Serai mengesahkan perkara tersebut dan menerima panggilan sekitar pukul 7.39 malam.  Setibanya di lokasi kejadian, operasi mengeluarkan kedua-dua mangsa dijalankan anggota bomba menggunakan unit kuasa dan peralatan menyelamat.  Kedua-dua mangsa disahkan meninggal dunia di lokasi kejadian oleh pegawai Kementerian Kesihatan Malaysia (KKM) manakala pemandu kereta hanya mengalami cedera ringan.  Operasi tamat pada pukul 9.13 malam dan mangsa diserahkan kepada pihak polis untuk tindakan lanjut.

(Kemalangan antara lori dengan sebuah kereta di Semanggol)


DBKL peruntukkan RM36 juta, tambah baik pengangkutan awam di ibu negara

KUALA LUMPUR, 8 Januari - Sebanyak RM36 juta akan diperuntukkan Dewan Bandaraya Kuala Lumpur (DBKL) tahun ini untuk menambah baik pengangkutan awam di ibu negara serta mengurangkan bebanan rakyat.Ia termasuk menyediakan 76 bas percuma GoKL merangkumi jumlah panjang laluan 150 kilometer di sekitar Kuala Lumpur.Menteri Pembangunan Kerajaan Tempatan (KPKT) Nga Kor Ming menerusi hantaran di laman sosial Facebooknya berkata, bas tersebut akan dilengkapi akses internet percuma serta kemudahan mesra OKU.

Perkhidmatan bas percuma GoKL juga bakal diperluas dengan pengenalan dua laluan baharu, menjadikan jumlah bilangan laluan GoKL sebanyak 15 laluan.Selain itu, waktu perjalanan harian GoKL akan bermula dari pukul 6 pagi hingga 11 malam dan menganggarkan 30,000 orang akan menaiki bas GoKL setiap hari, sekali gus menjangkakan jumlah penumpang melebihi 11 juta orang dalam setahun.Beliau turut berharap pengguna dapat merancang jadual perjalanan dan pada masa sama dapat mengurangkan kesesakan jalan raya di bandar.


Indonesia sahabat sejati saat saya terlempar dan disisih - Anwar

JAKARTA, 8 Januari- Perdana Menteri Datuk Seri Anwar Ibrahim menyifatkan Indonesia sebagai sahabat sejati sejak dahulu lagi. Itu asas pertimbangan beliau memilih Indonesia sebagai destinasi lawatan rasmi luar negara pertama sejak dilantik sebagai Perdana Menteri Malaysia ke-10. “Indonesia merupakan jiran serumpun dan sahabat sejati walaupun dalam keadaan saya terlempar dan disisih, dan Indonesia tetap menerima saya sebagai sahabat sejati,” katanya kepada pemberita selepas menyaksikan memorandum persefahaman (MoU) syarikat Malaysia-Indonesia di sini. Beliau berkata sebanyak 12 perkara yang akan dibincangkan bersama Presiden Joko Widodo di Istana Bogor esok dalam sesi Veranda Talk atau Sembang Beranda. Ia merupakan tradisi yang diperkenalkan oleh Presiden Jokowi untuk tetamu negara yang penting dan mempunyai hubungan rapat dengan negara itu.  Kedua-dua pemimpin juga akan bertukar-tukar pandangan berkenaan perkembangan serantau dan global sebelum menghadiri majlis syarahan awam bertajuk Hubungan Strategik Malaysia Indonesia: Cabaran dan Harapan, di Bank Mega Tower.


PAU tidak jemput parti politik selain komponen BN

KUANTAN, 8 Januari- Tiada sebarang jemputan untuk parti politik selain komponen Barisan Nasional (BN) untuk menghadiri Perhimpunan Agung UMNO (PAU) 2022, yang dijadualkan berlangsung pada Rabu depan. Setiausaha Agung UMNO Datuk Seri Ahmad Maslan berkata, keputusan itu dibuat bagi membolehkan perbincangan isu-isu dalaman parti dapat diadakan dengan lebih baik. "Kami membuat keputusan bahawa Perhimpunan Agung UMNO kali ini hanya antara parti-parti Barisan Nasional."Kami ingin menyelesaikan perkara yang berkait dengan urusan dalaman UMNO dan BN. Oleh itu parti lain juga tidak dijemput termasuk duta asing."Sementara itu, beliau turut memaklumkan Pilihan Raya Negeri (PRN) di enam negeri turut menjadi fokus utama selepas PAU selesai.  Bagaimanapun, setakat ini tiada sebarang kata putus melibatkan kerjasama Pakatan Harapan (PH), dalam pilihan raya akan datang."Kita telah berkerjasama dalam membentuk kerajaan kerjasama dalam bentuk parti ini. Kita akan putuskan kerjasama dalam bentuk parti bagi menghadapi PRN belum diputuskan dan dibincangkan. Kita belum ada mesyuarat mengenai perkara itu," katanya selepas hadir pada Program Penerangan Isu-isu Semasa Terkini Negara di Dewan Majlis Bandaraya Kuantan (MBK), di Kuantan, Pahang.  Turut hadir, Pengerusi Barisan Nasional (BN) Pahang, Datuk Seri Wan Rosdy Wan Ismail dan Datuk Hasan Arifin, Timbalan Pengerusi Badan Perhubungan UMNO Negeri (BPUN) Pahang.


Anthony Loke galak pemasangan kamera papan pemuka

SEREMBAN, 8 Januari- Kementerian Pengangkutan menggalakkan pemasangan kamera papan pemuka atau dashboard camera di setiap kenderaan sebagai langkah keselamatan. Menterinya, Anthony Loke Siew Fook berkata pemasangan tersebut berupaya merakam dan menjadi bahan bukti bagi kesalahan lalu lintas yang dilakukan pengguna jalan raya.  Bagaimanapun, perkara itu tidak diwajibkan untuk setiap kenderaan. "Kepentingan kamera papan pemuka mempunyai kelebihan terutama sebagai bahan bukti bagi insiden atau apa-apa kesalahan lalu lintas oleh pengguna jalan raya."Kita menggalakkan pemilik kenderaan untuk pemasangan itu di dalam kereta masing- masing. Namun, pemasangan tersebut tidak diwajibkan," katanya pada Program N9 Youth Talent Competition, di sini.


SOP kemasukan pelancong asing ke Malaysia kekal

SEPANG, 8 Januari- Prosedur Operasi Standard (SOP) kemasukan pelancong asing di semua pintu masuk antarabangsa kekal.Jelas Menteri Dalam Negeri, Datuk Seri Saifuddin Nasution Ismail tiada keperluan untuk memperkenal sebarang SOP baharu buat masa ini.Keputusan itu dibuat berdasarkan data Kementerian Kesihatan yang diperoleh di pintu masuk negara."Saya tanya sendiri prosedur kalau ada dikesan demam bagaimana...diletakkan satu kawasan khusus doktor akan buat semakan lagi...kalau masih lagi kekal dengan rekod tanda-tanda yang mengancam istilahnya postif, terus dibawa ke Hospital Sungai Buloh."Saya tengok tadi angkanya tidak dianggap sebagai 'alarming'...(tiada peningkatan), masih lagi corak biasa...tiada untuk rekod tadi kita perhatikan."Penting untuk kita melihat data sebab data mengesahkan tidak ada tanda-tanda sekurang-kurangnya berdasarkan rekod hari ini," katanya.

Beliau berkata demikian dalam sesi lawatan ke kaunter Imigresen di Lapangan Terbang Antarabangsa, di sini hari ini.Dalam sesi sama, Saifuddin Nasution turut meninjau prosedur ketibaan pekerja asing dan kemasukan pelancong China di balai ketibaan antarabangsa.


Rakyat harap kerajaan terus perketat kawalan kemasukan pengembara

MELAKA, 8 Januari- Masyarakat berharap kerajaan dapat terus memperketat kawalan kemasukan pengembara asing ke negara ini berikutan kebimbangan terhadap kenaikan kes dan penularan varian baharu COVID-19 ketika ini.  Malah saringan juga perlu dibuat kepada rakyat tempatan yang baharu pulang dari negara lain terutamanya dari China. Menurut Zulkifli A. Rahim yang ditemui pemberita berkata, "kita tidak mahu perkara ini terjadi seperti sebelum ini. Kemasukan daripada pengembara menjadikan kes COVID-19 di dalam negara semakin bertambah. Lebih baik elakkan daripada perkara ini berulang."Bagi Mohd Ghazali Abdul Hadi, kawalan mengetatkan kemasukan pengembara "merupakan satu langkah yang baik. Namun tindakan itu bukanlah hanya tertakluk kepada satu negara sahaja. "Ia perlu dilakukan kepada pengembara dari negara lain juga, kerana kita sendiri tidak tahu status kesihatan mereka. Apabila kita memperketatkan prosedur operasi standard (SOP) pemeriksaan kesihatan di mana-mana pintu masuk negara ia secara tidak langsung boleh mengawal penularan COVID-19."Perkara tersebut turut dipersetujui Haslinda Musa untuk "mengekang penularan virus tersebut. Kemasukan menerusi laluan udara juga perlu diambil kira, terutamanya di lapangan terbang di seluruh negara."Terdahulu Perdana Menteri Datuk Seri Anwar Ibrahim mengarahkan Jabatan Imigresen memperketat kawalan kemasukan pelancong asing ke dalam negara bagi mengekang COVID-19.  Malah Menteri Kesihatan Dr Zaliha Mustafa juga memaklumkan kementeriannya akan menerangkan mengenai kesiapsiagaan bagi mengawal penularan wabak itu pada Selasa ini.


Persatuan pengurusan jenazah perlu bekerjasama - Fadillah Yusof

KUCHING, 8 Januari- Persatuan-persatuan pengurusan jenazah di Sarawak dinasihatkan untuk bekerjasama erat dengan pihak hospital bagi memastikan proses pengurusan berjalan lancar.Timbalan Perdana Menteri Datuk Seri Fadillah Yusof berkata, kerjasama seumpama itu penting bagi mengelakkan isu-isu yang tidak diingini selain terhindar daripada fitnah.Beliau yang juga Ahli Parlimen Petra Jaya merujuk kepada beberapa aduan daripada orang awam yang memaklumkan terdapat persaingan dalam kalangan persatuan tersebut ketika melakukan proses pengurusan jenazah di hospital. Beliau berkata demikian pada Majlis Pelancaran Ambulans Pertubuhan Kebajikan dan Amal Jariah Komuniti (AMAL) Kuching. Dalam pada itu, beliau memuji usaha persatuan AMAL kerana menyediakan perkhidmatan pengurusan jenazah secara percuma kepada warga Kuching bagi meringankan beban keluarga. Ambulans bernilai RM150,000 itu merupakan hasil kutipan dana daripada penderma yang disediakan persatuan AMAL kepada warga Sarawak tanpa mengira kaum dan agama secara percuma.Perkhidmatan sosial itu bertujuan untuk menghantar dan menjemput pesakit yang terlantar ke hospital tanpa mengira jarak dan lokasi.


Pelajar tercicir: KPM rangka pelan pemulihan

NIBONG TEBAL, 8 Januari- Pelan pemulihan sedang dirangka untuk membimbing pelajar sekolah yang tercicir dalam sistem pendidikan nasional. Menteri Pendidikan, Fadhlina Sidek berkata data dan maklumat mengenai pelajar terlibat sedang dikumpul."Memang dalam perhatian kita untuk dapatkan maklum balas daripada semua pihak termasuk NGO. Kalau mereka ada maklumat termasuk dakwaan yang 100,000 pelajar keciciran itu, saya minta mereka datang kepada KPM bawa bersama data tersebut untuk buat intervensi bersama-sama," kata beliau selepas mengadakan tinjauan di gelanggang bola keranjang Bukit Panchor, di sini.Fadhlina yang juga Ahli Parlimen Nibong Tebal berkata demikian sebagai mengulas saranan sebuah NGO agar KPM merangka satu pelan pemulihan untuk membimbing pelajar sekolah yang tercicir dalam sistem pendidikan nasional.Kata beliau pihak kementerian sentiasa memandang serius isu keciciran pelajar, malah antara tujuh teras yang dibentangkan sebelum ini ialah isu keciciran pelajar.

(Fadhlina berkata KPM sedang merangka pelan pemulihan untuk membimbing pelajar sekolah yang tercicir dalam sistem pendidikan nasional)


Seruan kestabilan politik kerajaan perpaduan perlu diterjemah di peringkat negeri

KUALA LUMPUR, 8 Januari- Terdapat formula bagi menyelesaikan ketidaktentuan politik di Sabah ketika ini.Timbalan Perdana Menteri, Datuk Seri Dr Ahmad Zahid Hamidi menjelaskan, formula penyelesaian itu akan dibawa dalam pertemuannya dengan Perdana Menteri, Datuk Seri Anwar Ibrahim dan Ketua Menteri Sabah, Datuk Seri Hajiji Noor, dalam tempoh terdekat.Beliau turut menyarankan ‘gencatan senjata’ perlu dibuat sebagai pendekatan segera agar kesejahteraan rakyat tidak terjejas."Saya fikir gencatan senjata mesti dilakukan sekarang dan tidak ada sebarang kenyataan daripada mana-mana pihak sekalipun yang menyentuh mengenai perkara itu. "Yang penting rakyat jangan dibebani jika berlaku kerajaan tergantung atau masalah perundangan mengikut undang-undang tubuh kerajaan negeri atau perlembagaan negeri itu sendiri," katanya.

(Datuk Seri Dr Ahmad Zahid Hamidi/Foto Bernama)

Beliau ditemui pemberita selepas melawat Wisma Berita di Angkasapuri Kota Media, di sini hari ini.Ahmad Zahid yang juga Pengerusi Barisan Nasional, turut menegaskan agar seruan kestabilan politik yang dibawa kerajaan perpaduan dapat diterjemahkan di peringkat negeri demi kepentingan semua pihak.


Rancang kewangan, kawal perbelanjaan

KUALA LUMPUR, 8 Januari- Kehidupan rakyat Malaysia dijangka lebih mencabar pada tahun ini dengan kenaikan kos sara hidup, kadar faedah pinjaman dan pulangan pelaburan yang sederhana.Menurut Perunding Kewangan, Datuk Muhammad Amir Abdullah, perancangan kewangan membantu individu untuk lebih bersedia menghadapi sebarang masalah seperti menampung kerugian pelaburan atau kes kecemasan. "Rakyat di Malaysia yang dikatakan ekonominya stabil perlu juga ada persediaan. Persediaan dari segi kendiri, simpanan kecemasan, simpanan masa depan dan pelaburan. Jadi yang paling penting ialah simpanan kecemasan. Macam sekarang kita dah ada pakej insurans yang meliputi hibah. Tapi kecemasan dari segi kemudahan asas seperti masalah di rumah, masalah kenderaan, pembelajaran anak-anak, itu semua menggunakan tunai," kata Muhammad Amir.Katanya melalui perancangan kewangan, setiap individu dapat mengenal pasti dan mengutamakan perkara yang penting. Ia juga dapat membantu mereka mengawal perbelanjaan agar tidak berlebihan dan memberi kesan jangka panjang kepada masa hadapan.

(Kehidupan rakyat Malaysia dijangka lebih mencabar pada tahun ini dengan kenaikan kos sara hidup, kadar faedah pinjaman dan pulangan pelaburan yang sederhana)

Sementara itu Fasilitator Kewangan, Mohd Hasrul Syafiq Mohd Ismail berpendapat rakyat Malaysia perlu mendalami ilmu pengurusan kewangan memandangkan sebilangan besar generasi muda menjadi muflis kerana kurang mahir menguruskan kewangan persendirian."Sebenarnya anak muda ni perlu celik kewangan. Kita perlu dapatkan maklumat tentang cara penggunaan kewangan dengan baik. Yang kedua kita perlu tahu tentang asas kewangan , maksudnya asas-asas buat pinjaman dengan bank kita kena tahu. Kalau tidak kita akan tersilap langkah," ujarnya.Kedua-dua mereka ditemu bual selepas menjadi tetamu rancangan Selamat Pagi Malaysia di Angkasapuri.


Anwar tiba di Jakarta, mulakan lawatan rasmi

JAKARTA, 8 Januari- Perdana Menteri Datuk Seri Anwar Ibrahim tiba di Jakarta, Indonesia bagi lawatan rasminya bermula hari ini, sejak menyandang jawatan itu pada 24 November lepas. Pesawat khas yang membawa Perdana Menteri bersama isterinya, Datuk Seri Dr Wan Azizah Ismail tiba pada pukul 1.57 petang waktu tempatan di Terminal 3 Lapangan Terbang Antarabangsa Soekarno-Hatta. Pemimpin berusia 75 tahun itu tiba dengan tradisi memakai songkok, memartabatkan budaya serumpun dan disambut oleh Menteri Pekerjaan Umum dan Perumahan Rakyat Indonesia Basuki Hadimuljono dan Duta Besar Indonesia ke Malaysia, Hermono.Anwar diiringi Menteri Luar Datuk Seri Dr Zambry Abdul Kadir, Menteri Perdagangan Antarabangsa dan Industri Tengku Datuk Seri Zafrul Abdul Aziz dan Kuasa Usaha Sementara Kedutaan Besar Malaysia di Jakarta Adlan Mohd Shaffieq.Kemudian Perdana Menteri menyaksikan majlis memeterai memorandum persefahaman (MoU) melibatkan 10 syarikat Malaysia dan Indonesia di Hotel Grand Hyatt.  Antaranya Syarikat Berkaitan Kerajaan (GLC), Syarikat Pelaburan Berkaitan Kerajaan (GLIC) dan Badan Berkanun melibatkan projek yang dianggarkan bernilai RM1.16 bilion.  Kemudian disusuli majlis makan malam bersama rakyat Malaysia di Indonesia di Kedutaan Malaysia selain menyampaikan ucapan dan sesi soal jawab.

(Anwar disambut Basuki Hadimuljono di Lapangan Terbang Antarabangsa Soekarno-Hatta)


Polis Johor dan KL tumpaskan sindiket ah long

JOHOR BAHRU, 8 Januari - Enam lelaki dan dua wanita, termasuk seorang warga asing, ditahan polis di Kuala Lumpur kerana terlibat sindiket pinjaman wang haram (ah long ), melakukan khianat api, dan simbah cat terhadap rumah peminjam yang gagal membayar pinjaman di Johor.  Ketua Polis Johor, Datuk Kamarul Zaman Mamat berkata kesemua suspek berumur 28 hingga 68 tahun, ditahan pada 4 Januari lalu hasil kerjasama Polis Johor dan Polis Kuala Lumpur. Siasatan mendapati suspek dari Kuala Lumpur itu, aktif melakukan khianat sejak Oktober lalu dan terlibat dalam 21 kes khianat dengan api di Johor Bahru, Iskandar Puteri, Batu Pahat, Kluang, Muar, Kluang dan Muar.  Selain dua kes dilaporkan di Kuala Lumpur dan Melaka.  Kumpulan tersebut menerima bayaran RM800 bagi setiap tugas khianat dengan api, dan RM500 bagi bayaran simbah cat.

(Ketua Polis Johor, Datuk Kamarul Zaman Mamat berkata kesemua suspek berumur 28 hingga 68 tahun, ditahan pada 4 Januari lalu hasil kerjasama Polis Johor dan Polis Kuala Lumpur)

"Dan juga kita menasihatkan tuan dan puan, dalam operasi ini juga, kita telah membuat lawatan kepada semua rumah-rumah yag pernah disimbah cat, dan dibakar api, kita jumpa dengan laporan polis, kita memberi maklumat hasil siasatan, dan juga kita menunggu apa-apa maklumat sekiranya mereka diganggu oleh sindiket ini lagi," kata beliau pada sidang media, di sini. Suspek ditahan juga, terlibat menjalankan kegiatan keldai akaun dan menerima komisen sepuluh peratus daripada nilai transaksi.  Semakan mendapati terdapat suspek yang merupakan bekas peminjam yang gagal menjelaskan hutang, lalu melibatkan diri dalam jenayah, bagi melangsai hutang.  Kesemua suspek direman sehingga 10 Januari ini dan kes disiasat mengikut Seksyen 427, 435 dan 436, Kanun Keseksaan.  Dalam pada itu, Kamarul Zaman memberitahu sebanyak 108 daripada 232 kes jenayah sindiket ah long pada tahun 2022, melibatkan pekerja Malaysia yang bekerja di Singapura dan membuat pinjaman haram.


KPM tunggu keputusan siasatan kes dua atlet ditampar

NIBONG TEBAL, 8 Januari- Kementerian Pendidikan (KPM) sedang menunggu keputusan siasatan kes dua atlet bola tampar remaja yang ditampar jurulatihnya ketika Kejohanan Bola Tampar dekat Johor, baru-baru ini.  Menterinya, Fadhlina Sidek berkata siasatan berhubung perkara itu sudah selesai dan dibawa ke unit tatatertib serta integriti KPM untuk tindakan lanjut. Jelasnya, proses siasatan yang dilaksana KPM penting bagi memberi keadilan kepada semua pihak terlibat.  Menerusinya juga, guru terlibat boleh melakukan penjelasan terhadap kes terbabit. "Siasatan kepada perkara itu telah pun selesai dan ianya dibawa ke unit tatatertib dan integriti KPM. Jadi kita sedang menunggu hasil siasatan tersebut. "Proses ini sangat penting. Dalam kes ini, kita ada ruang keadilan untuk semua pihak. Guru tersebut juga perlu membuat representasi. Kita tunggu keputusan unit integriti KPM," katanya selepas program Pasar Percuma Kawasan Dewan Undangan Negeri (KADUN) Jawi di Gelanggang Bola Keranjang Bukit Panchor. Tegas beliau, pihaknya tidak akan berkompromi berhubung isu keganasan terhadap pelajar. Ekoran insiden itu, jurulatih bola tampar tersebut, Saiful Hadee Amar, 44, memohon maaf secara terbuka berhubung tindakannya dan sedia berdepan tindakan yang bakal diterima.

(Fadhlina Sidek ditemui pemberita pada program Pasar Percuma KADUN Jawi)


Pensyarah IPTA rugi RM1.3 juta

JOHOR BAHRU, 8 Januari- Seorang pensyarah sebuah Institut Pengajian Tinggi Awam (IPTA) di Johor rugi kira-kira RM1.3 juta kerana diperdaya sindiket penipuan panggilan telefon di Iskandar Puteri, pada Oktober 2022 hingga bulan ini.  Ketua Polis Johor Datuk Kamarul Zaman Mamat berkata, wanita berusia 41 tahun itu menerima panggilan telefon daripada suspek yang menyamar sebagai petugas kesihatan dan mendakwa mangsa terlibat pemalsuan laporan COVID-19 di Sabah. Mangsa menafikan dakwaan tersebut, namun panggilannya telah disambung kepada suspek lain yang menyamar sebagai Pegawai Polis Sabah, menyatakan mangsa terlibat sindiket penggubahan wang haram dan dadah. "Modus operandi dia adalah menelefon mangsa dan mengatakan bahawa ada isu berkatan dengan vaksin. Maka dia pun terpengaruh berkenaan panggilan itu."Panggilan tersebut telah disambung kepada polis, seterusnya kepada pihak kastam dan sebagainya. Selain itu, dia turut membuka akaun bank baharu dan telah membuat pinjaman dengan beberapa bank," katanya kepada pemberita Ibu Pejabat Kontinjen (IPK) Johor, di sini.Atas arahan suspek, mangsa telah memindahkan RM1.3 juta ke akaun bank tersebut antara 17 Oktober hingga 25 November, sementara kes disiasat.  Bagaimanapun, mangsa sedar ditipu awal Januari lalu, selepas mendapati kesemua wang daripada akaun tersebut telah dipindahkan ke beberapa akaun tidak dikenali.  Kes disiasat mengikut Seksyen 420 Kanun Keseksaan.


Polis Kelantan tumpaskan sindiket seludup daun ketum guna lori simen

(Ketua Polis Kelantan, Datuk Muhamad Zaki Harun menunjukkan bungkusan hitam berisi daun ketum yang dirampas membabitkan nilai keseluruhan RM20,000)

KOTA BHARU, 8 Januari - Taktik licik satu sindiket yang menyeludup masuk daun ketum ke Kelantan menggunakan lori simen tumpas selepas kegiatan mereka dikesan pihak berkuasa awal pagi semalam.  Susulan kejadian sekitar pukul 4 pagi di Batu 6, Batu Melintang, Jeli itu, dua lelaki iaitu pemandu lori dan kelindan masing-masing berusia 28 tahun ditahan polis. Sebanyak 200 bungkusan hitam berisi daun ketum membabitkan nilai keseluruhan RM20,000 turut dirampas.  Menurut Ketua Polis Kelantan, Datuk Muhamad Zaki Harun, tangkapan itu dilakukan selepas pegawai dan anggota yang membuat Ops Rondaan mendapati lori simen berkenaan dalam keadaan mencurigakan apabila berlaku pergerakan awal pagi.  "Pada siasatan awal dengan pemandu dan kelindan ini, kecurigaan kepada kenderaan ini semakin ketara dan pemeriksaan rapi telah dibuat dan hasilnya kita menemukan beberapa bungkusan seperti dilihat mengandungi daun ketum di dalam 'compartment' di bawah 'tanker' itu," kata beliau pada sidang media, di sini.

(Ketua Polis Kelantan, Datuk Muhamad Zaki Harun menunjukkan lori simen yang digunakan sindiket untuk menyeludup masuk daun ketum ke Kelantan)

Muhamad Zaki berkata pihaknya percaya bekalan terbabit dibawa dari utara semenanjung untuk pasaran sekitar Kelantan.  Hasil ujian air kencing terhadap kedua-dua suspek mendapati mereka juga positif dadah jenis Benzo selain mempunyai dua dan tiga rekod jenayah lampau.  Kedua-dua suspek ditahan reman selama empat hari sehingga 10 Januari depan dan kes disiasat mengikut Seksyen 30(3) Akta Racun 1952.  Kes rampasan seumpama itu merupakan kali kedua melibatkan lori simen selepas kali pertama pada tahun 2021 lalu.


Mayat pelajar UiTM ditemukan pagi tadi

KUANTAN, 8 Januari- Mayat pelajar Universiti Teknologi Mara (UiTM) Dungun yang hilang ketika mandi di Pantai Cherating, Kuantan semalam ditemukan pada pukul 7.30 pagi tadi.  Mayat mangsa, Adam Ridhuan Abdul Rejab, 18 , ditemukan kira-kira 8.6 kilometer dari lokasi dilaporkan lemas. Ketua Polis Daerah Kuantan, Asisten Komisioner Wan Mohd Zahari Wan Busu berkata, mayat mangsa ditemukan oleh orang awam yang sedang beriadah di Pantai Cherating.  Mayat mangsa ditemukan dalam keadaan tertiarap dengan memakai singlet berceloreng hijau dan seluar pendek berwarna hitam.  Pihak polis telah bergegas ke lokasi kejadian dan mayat mangsa dihantar ke Hospital Tengku Ampuan Afzan (HTAA) Kuantan untuk tindakan lanjut. Katanya, pemeriksaan awal kepada mangsa tidak menemukan sebarang kecederaan dan perkara mencurigakan yang berunsurkan jenayah.  Semalam, mangsa dikhuatiri lemas selepas dibawa arus ketika mandi di Pantai Cherating. Mangsa dikatakan datang bersama 19 rakannya ke pantai itu kira-kira jam 1.30 petang semalam untuk berehat dan berkelah.  Bagaimanapun ketika mereka mandi sambil bermain di dalam air, ombak tinggi tiba-tiba datang merempuh kumpulan pelajar itu.  Mangsa dipercayai terpisah daripada kumpulan rakannya apabila dibawa arus ke tengah laut sebelum hilang manakala yang lain berjaya menyelamatkan diri.

(Mayat Adam Ridhuan Abdul Rejab ditemukan 7.30 pagi oleh orang awam)


Penggiat industri pelancongan sedia jadi sukarelawan pusat sehenti pemeriksaan COVID-19

KUALA LUMPUR, 8 Januari - Pihak industri pelancongan sedia menjadi sukarelawan sekiranya Kementerian Kesihatan Malaysia (KKM) menyediakan pusat sehenti pemeriksaan kesihatan COVID-19 di lapangan terbang seluruh negara bagi pelancong luar negara. Menerusi pusat sehenti 24 jam itu, penggiat industri akan membantu menjelaskan dan memudahkan proses Prosedur Operasi Standard (SOP) yang akan ditetapkan kerajaan kelak. Presiden Persatuan Pelancongan Domestik Malaysia (MITA), Uzaidi Udanis berharap pihak KKM juga menyediakan SOP yang jelas dan teliti untuk memudahkan semua pihak terlibat.

(Presiden Persatuan Pelancongan Domestik Malaysia (MITA), Uzaidi Udanis)

"Harapan kami di industri pelancongan supaya segala SOP KKM diberi dengan keterangan jelas dan yang terang supaya tiada kekeliruan oleh penggiat industri dan juga 'frontliners' di kaunter lapangan terbang seluruh dunia terutama di negara China, kami risau jika ada kekeliruan dan 'miscommunication' di lapangan terbang akan memburukkan pengalaman pelancong yang datang ke Malaysia," jelas beliau.Uzaidi turut menyambut baik kenyataan Perdana Menteri yang akan mengawal rapi kemasukan pelancong asing.Beliau turut menyatakan pelancong yang hadir ke Malaysia perlu menggunakan ejen pelancongan berdaftar untuk memudahkan kordinasi sekali gus memberi pengalaman baik kepada pelancong asing.


DVS nasihat pengusaha ladang babi tingkat kawalan biosekuriti

KOTA BHARU, 8 Januari- Jabatan Perkhidmatan Veterinar (DVS) menasihatkan pengusaha ladang babi di negara ini supaya meningkatkan kawalan biosekuriti ladang dan mengambil langkah pencegahan.Timbalan Ketua Pengarah Perkhidmatan Veterinar (Pembangunan), Dr Suratan Kamarudin berkata, tindakan itu susulan penyakit demam babi Afrika (ASF) yang dikesan di dua ladang ternakan haiwan itu di Pulau Pinang."Kita minta pemilik ternakan untuk meningkatkan kawalan biosekuriti ladang. Selalunya penyakit ini datang daripada luar, jadi pihak ladang perlu pastikan tiada sumber daripada luar masuk ke dalam ladang."Mengikut daripada pengalaman sebelum ini, kadang-kadang jangkitan berpunca daripada sisa makanan, sisa produk daripada babi atau sebagainya yang dibawa masuk ke ladang menyebabkan penyakit tersebut merebak ke dalam ladang kita," katanya kepada pemberita ketika ditemui di Program Penyerahan Bantuan Makanan Haiwan Kesayangan Pasca Banjir di Pejabat DVS Kelantan di sini.Setakat ini pihak DVS masih belum menerima sebarang aduan jangkitan penyakit ASF di negeri-negeri lain.Namun, pihaknya akan terus meningkatkan kawalan dan pemeriksaan pemantauan di negeri berisiko yang lain seperti Selangor, Perak dan Johor yang mempunyai ladang ternakan babi yang besar. Menurut DVS ternakan di ladang yang disahkan positif perlu dimusnahkan dalam pelaksanaan program kawalan penyakit terbabit.


IPT perlu lapor masalah capaian internet kepada KKD

JOHOR BAHRU, 8 Januari- Pihak Institusi Pengajian Tinggi (IPT), sama ada kerajaan atau swasta perlu melaporkan kepada Kementerian Komunikasi dan Digital (KKD) sekiranya berhadapan isu capaian internet di kawasan kampus.Timbalan Menterinya, Teo Nie Ching berkata, KKD akan mengadakan perbincangan bersama Suruhanjaya Komunikasi dan Multimedia Malaysia (SKMM) bagi mengatasi permasalahan yang dihadapi IPT terutama membabitkan kemudahan pelajar."Perkhidmatan rangkaian internet ini merupakan satu keperluan asas yang diperlukan oleh pelajar universiti."SKMM dan KKD akan bekerjasama dengan telco untuk pastikan IPT mempunyai rangkaian internet yang baik untuk digunakan pelajar," katanya kepada pemberita selepas menjadi tetamu di konti JohorFM dan studio berita sempena lawatan kerja di Jabatan Penyiaran Negeri Johor.Antara yang dicadangkan adalah menyediakan peruntukan untuk menaik taraf rangkaian WiFi di semua IPT seterusnya meningkatkan aspek pembelajaran dan pengajaran.


Polis KL tawar diskaun 50% saman trafik

KUALA LUMPUR, 8 Januari- Polis Kuala Lumpur menawarkan diskaun sebanyak 50% bagi saman trafik bermula 10 hingga 12 Januari depan.Jabatan Siasatan dan Penguatkuasaan Trafik (JSPT) Kuala Lumpur memaklumkan diskaun berkenaan hanya diberikan kepada individu yang membuat pembayaran secara fizikal di Balai Trafik Jalan Tun H S Lee pada tarikh yang ditetapkan sahaja."Diskaun berkenaan ditawarkan bagi semua jenis saman kecuali sembilan saman iaitu saman yang tidak boleh kompaun (NC), berstatus perbicaraan, berkaitan kenderaan berat, ubah suai ekzos, potong Q, kemalangan, memotong di garisan berkembar, memandu di lorong kecemasan dan langgar lampu merah."Ia ditawarkan mulai 10 hingga 12 Januari ini bermula pukul 8.30 pagi hingga pukul 4.30 petang di Balai Trafik Jalan Tun H S Lee."Pembayaran boleh dibuat secara tunai atau kad debit/kredit bagaimanapun pembayaran tunai digalakkan bagi mengelak masalah (terminal debit/kredit) semasa pembayaran," menurut kenyataan.JSPT Kuala Lumpur memaklumkan, diskaun saman hanya diberikan ke atas saman yang dikeluarkan di seluruh negara oleh Polis Diraja Malaysia (PDRM) sahaja dan tidak melibatkan saman dari agensi penguatkuasaan lain."Orang awam yang ingin melakukan pembayaran perlu membuat semakan saman terlebih dahulu kemudian pindaan saman dan seterusnya pembayaran saman," katanya.


Polis tahan empat lelaki, rampas ketamin RM1.4 juta

KOTA BHARU, 8 Januari- Polis Kelantan merampas dadah jenis ketamin bernilai RM1.4 juta menerusi sekatan jalan yang dilakukan Jabatan Pengangkutan Jalan (JPJ) di Kampung Laloh, Kuala Krai.Ketua Polis Kelantan, Datuk Muhamad Zaki Harun, berkata pihaknya turut menahan empat lelaki termasuk seorang pelajar sekolah.Kesemua ditahan berusia 16 hingga 30 tahun."JPJ mendapati sebuah kereta jenis Perodua Myvi dalam keadaan mencurigakan apabila berhenti secara mengejut kira-kira 200 meter daripada sekatan jalan raya sebelum dua lelaki bertindak melarikan diri. Hasil pemeriksaan lanjut ke atas kereta berkenaan menemui bungkusan berwarna putih yang diletakkan di dalam bonet kereta disyaki dadah," katanya pada sidang media di Kota Bharu.Menurut Muhamad Zaki, susulan rampasan itu pihaknya melakukan empat serbuan berasingan di Pasir Mas sejak kelmarin sehingga semalam sehingga membawa kepada beberapa tangkapan termasuk pelajar sekolah.Semua bekalan dadah terbabit dipercayai dibawa masuk dari negara jiran dan dalam perjalanan ke Lembah Klang.

(Kesemua ditahan berusia 16 hingga 30 tahun)

Kesemua suspek yang ditahan tidak mempunyai rekod lampau dan mereka ditahan reman sehingga Sabtu ini.Kes disiasat mengikut Seksyen 39B Akta Dadah Berbahaya 1952.


RTM, BERNAMA dan JaPen perlu terus jadi sumber berita sahih untuk rakyat - Nie Ching

JOHOR BAHRU, 8 Januari- Media arus perdana khususnya agensi berita tempatan seperti Radio Televisyen Malaysia (RTM), Berita Nasional Malaysia (BERNAMA) dan Jabatan Penerangan (JaPen) perlu terus menjadi sumber berita sahih untuk rakyat dalam situasi mencabar dengan penyebaran maklumat tanpa batas menerusi pelbagai saluran media sosial. Timbalan Menteri Komunikasi dan Digital, Teo Nie Ching berkata, ketiga-tiga agensi itu kekal relevan menjadi sumber rujukan maklumat terutama melibatkan inisiatif kerajaan.Jelas beliau, kerajaan tidak berhasrat menghalang sebarang bentuk perkongsian di media sosial tetapi menyerahkan kepada rakyat untuk menyemak sumber berita yang diterima sebelum dikongsi."Sekarang media sosial sudah menjadi platform yang diguna pakai semua orang, kita tidak boleh hentikan akses mereka dan itu bukan hasrat kerajaan."Kebebasan bersuara adalah ciri penting yang menunjangi sistem demokrasi. Sebagai sebuah negara demokrasi, saya yakin bahawa setiap warga mempunyai kebebasan untuk menyatakan pendapat dan kritikan."Bagaimanapun kita perlu ingat bahawa kebebasan bersuara ini bukan bermakna anda ada kebebasan untuk berbohong dan menghasut," katanya kepada pemberita selepas melakukan lawatan kerja ke konti Johor fm dan RTM Johor, di sini. Dalam pada itu, Nie Ching memaklumkan sebanyak tujuh kertas siasatan berkaitan penyebaran berita palsu yang menyentuh sentimen agama, kaum dan institusi diraja dibuka sejak 1 Disember 2022 hingga 6 Januari tahun ini.  "Pihak kementerian sedang menunggu tindakan selanjutnya yang kini dalam tindakan Pejabat Peguam Negara," katanya.

(Teo Nie Ching melawat konti RTM Johor)


Hospital Petra Jaya siap 2024, dijangka beroperasi pada 2025

KUCHING, 8 Januari-Kemajuan pembinaan hospital kedua terbesar di Sarawak iaitu Hospital Petra Jaya telah mencapai 51 peratus siap. Timbalan Menteri Kesihatan,Lukanisman Awang Sauni berkata hospital tersebut dijangka siap November tahun depan dan beroperasi pada tahun 2025.  Hospital Petra Jaya mempunyai hampir 3,000 parkir kenderaan.  Pembinaannya mula dilaksana pada Mei 2013 dan sepatutnya siap Jun 2018.Namun tertangguh sehingga diberikan kepada kontraktor penyelamat pada Julai tahun lalu dengan nilai RM410 Juta melibatkan kemudahan kesihatan dengan kapasiti 300 katil.Sementara itu dalam perkara berkaitan, Kerajaan Sarawak telah mengemukakan cadangan kepada Kementerian Kesihatan Malaysia, KPM dan Suruhanjaya Perkhidmatan Awam, SPA bagi urusan pengambilan petugas kesihatan negeri.Lukanisman Awang Sauni berkata, ia merupakan antara cadangan kertas putih kesihatan yang diterima melalui jawatankuasa Perjanjian Malaysia 1963 (MA63) sebagai langkah menurunkan kuasa autonomi termasuk kesihatan kepada Sarawak.Beliau berkata demikian selepas mengadakan lawatan tapak Hospital Petra Jaya di Kuching.

(Timbalan Menteri Kesihatan, Lukanisman Awang Sauni / FOTO RTM)


JAKARTA, 8 Januari- Perdana Menteri, Datuk Seri Anwar Ibrahim akan memulakan lawatan rasmi dua hari ke Jakarta, Indonesia hari ini. Pesawat khas yang membawa Perdana Menteri bersama isterinya, Datuk Seri Dr Wan Azizah Ismail dijadualkan tiba pada pukul 2.10 petang waktu tempatan.Acara pertama bakal dihadiri ialah majlis pemeteraian surat hasrat (LOI) dan Memorandum Persefahaman (MoU) dagangan ekonomi antara dua negara serumpun, melibatkan syarikat-syarikat berkaitan kerajaan (GLCs). Ini disusuli majlis makan malam bersama rakyat Malaysia di Indonesia, bertempat di Kedutaan Malaysia di Jakarta.Datuk Seri Anwar dijadual menyampaikan ucapan di majlis itu diikuti sesi soal jawab. Masuk hari kedua esok, jadual padat Perdana Menteri bermula seawal 8.00 pagi termasuk sambutan rasmi oleh Presiden Joko Widodo di Istana Bogor dan acara menanam pokok Merawan di perkarangan istana. Sejurus selepas itu, kedua-dua pemimpin Presiden Jokowi akan mengadakan pertemuan khas di beranda Istana Bogor dikenali sebagai Veranda Talk atau Sembang Beranda.Veranda Talk merupakan suatu tradisi yang diperkenalkan oleh Presiden Jokowi untuk tetamu negara dan mempunyai hubungan rapat dengan Indonesia.Pada sebelah petang pula, kedua-dua pemimpin akan membuat pernyataan bersama, diikuti jamuan negara.  Datuk Seri Anwar juga dijadual menghadiri syarahan awam bertajuk Hubungan Strategik Malaysia-Indonesia: Cabaran dan Harapan, di Bank Mega Tower.

Laporan Grace Aisyah Kedayan, Jakarta, Indonesia.

(Perdana Menteri mulakan lawatan rasmi ke Jakarta)


Langgar syarat sah lesen, bot nelayan tempatan ditahan APMM

KUALA KURAU, 8 Januari-Sebuah bot nelayan tempatan ditahan, selepas melanggar syarat sah lesen serta menggunakan pemberat pukat melebihi had dibenarkan.Agensi Penguatkuasaan Maritim Malaysia, (Maritim) Perak, mengesan kesalahan bot berkenaan pada kedudukan 0.6 batu nautika barat Tanjung Piandang, semalam.Pengarah Zon Maritim Kuala Kurau, Komander Maritim Mohd Najhan Azman Hamid memaklumkan dua nelayan tempatan berusia 39 dan 40 tahun ditahan.Kes disiasat mengikut Seksyen 8 (b) Akta Perikanan 1985.  Pada Jumaat, Maritim Perak telah menahan sebuah bot nelayan bersama tiga kru nelayan warga Myanmar pada kedudukan 7.5 batu nautika barat daya muara Kuala Gula.  Kesemua mereka berusia antara 26 hingga 55 tahun didapati tidak memiliki dokumen pengenalan diri yang sah.  Kes disiasat di bawah Seksyen 6 (1)(c) Akta Imigresen 1959/63 dan Seksyen 8 (b) Akta Perikanan 1985.

(Bot Nelayan tempatan yang melanggar syarat sah lesen dan menggunakan pemberat pukat melebihi had yang dibenarkan/FOTO RTM)


Pindaan Akta OKU 2008, perkasakan penguatkuasaan

(Datuk Seri Nancy dan Senator Datuk Ras Adiba Radzi turut menyertai program larian '27th Annual Charity Walk-Jog-Wheel-Athon'/BERNAMA)

KUALA LUMPUR, 8 Januari- Pindaan akan dibuat terhadap Akta Orang Kurang Upaya (OKU) 2008 bagi menangani isu hak asasi golongan berkenaan selain memperkasakan penguatkuasaan.

Menteri Wanita, Keluarga dan Masyarakat, Datuk Seri Nancy Shukri berkata pihaknya berharap pindaan Akta OKU diharap dapat dimuktamadkan pada bulan Jun."Kita pada masa ini sedang bekerjasama dengan pasukan khas untuk meminda dan memperkuat Akta OKU ini. Ia diharap dapat diselesaikan dan terus dapat digunakan terutama sekali membantu meningkatkan dari segi pemerkasaan penguatkuasaan," kata beliau selepas merasmikan Program Amal Tahunan Walk-Jog-Wheel-a-Thon ke-27 di ibu negara.Program tersebut merupakan anjuran Persatuan Kanak-kanak Spastik Selangor dan Wilayah Perseketuan.Seramai 1,580 peserta dan 30 pertubuhan bukan kerajaan (NGO) mengambil bahagian untuk menyokong komuniti OKU.Berhubung kejadian kebakaran yang berlaku di Gombak baru-baru ini, Nancy berkata pihak kementerian sedia memberi bantuan kepada mangsa, termasuk bantuan kaunseling."Macam kami lebih kepada untuk membantu memberi kaunseling, makanan dan tempat perlindungan kalau memerlukan. Kita bekerjasama dengan agensi-agensi lain, jadi bukan bekerja secara sendirian," tambah beliau.

(Datuk Seri Nancy ketika berucap selepas program larian '27th Annual Charity Walk-Jog-Wheel-Athon'/BERNAMA)


Wanita buat laporan palsu konon disamun

KUCHING, 8 Januari- Gara-gara mahu mengelak daripada membayar denda atas kehilangan kad pengenalan, seorang wanita sanggup membuat laporan palsu kononnya menjadi mangsa samun di sini.

Ketua Polis Daerah Kuching, Asisten Komisioner Ahsmon Bajah berkata, penahanan wanita berusia 42 tahun itu dilakukan selepas polis mendapati wujud keraguan dalam laporan yang dibuatnya pada kira-kira pukul 12.42 tengah hari, 6 Januari lalu.Katanya, berdasarkan laporan yang dibuat suspek mendakwa disamun dua lelaki bersenjatakan pisau ketika berada di dalam kereta pada pukul 6.50 petang, 5 Januari lalu di Waterfront Kuching.Ahsmon berkata, akibat kejadian suspek turut mendakwa, mengalami kerugian sebanyak RM2,000 dan kehilangan dokumen penting iaitu kad pengenalan, kad bank serta telefon bimbit."Siasatan lanjut mendapati wujud keraguan dalam laporan polis yang dibuat."Suspek kemudian mengaku membuat laporan palsu bahawa dirinya disamun bagi mengelakkan daripada membayar denda untuk menggantikan kad pengenalan yang baharu memandangkan ia adalah kali kedua dia kehilangan kad pengenalan," katanya dalam kenyataan.Kes berkenaan disiasat di bawah Seksyen 182 Kanun Keseksaan yang memperuntukkan hukuman denda maksimum RM2,000 atau penjara tidak melebihi enam bulan atau kedua-duanya sekali.Menurutnya sepanjang tahun lepas, pihaknya merekodkan sebanyak 13 laporan palsu yang dibuat."Pihaknya mengingatkan orang ramai agar tidak membuat laporan palsu sehingga memberikan gambaran negatif berlakunya kejadian jenayah di sini," katanya.


Sultan Kedah perkenan watikah tauliah 12 pegawai daerah

(Sultan Kedah memperkenankan Watikah Tauliah Pegawai Daerah Negeri Kedah kepada 12 orang pegawai daerah di negeri itupada Majlis Pentauliahan di Istana Anak Bukit, Alor Setar)

ALOR SETAR, 8 Januari- Sultan Kedah, Al Aminul Karim Sultan Sallehuddin ibni Al Marhum Sultan Badlishah memperkenankan Watikah Tauliah Pegawai Daerah Negeri Kedah kepada 12 orang pegawai daerah di negeri itu. Majlis Pentauliahan berlangsung di Istana Anak Bukit, di sini, pagi tadi.  Penerima tauliah adalah Pegawai Daerah Kota Setar, Datuk Abdullah Hashim, Pegawai Daerah Kulim, Datuk Abdul Bari Abdullah, Pegawai Daerah Baling, Mohd Shahadan Abdullah, Pegawai Daerah Kubang Pasu, Muhamad Mahazi Ibrahim, Pegawai Daerah Pokok Sena, Ahmad Bawadir Abdul Ghani dan Pegawai Daerah Langkawi, Datuk Abdul Gafar Yahya.Turut menerima tauliah berkenaan adalah Pegawai Daerah Padang Terap, Azmin Zainol Abidin, Pegawai Daerah Kuala Muda, Ilias Shuib, Pegawai Daerah Sik, Mahamad Shuhaimi Man, Pegawai Daerah Bandar Baharu, Datuk Elmi Yusoff, Pegawai Daerah Pendang, Nasrun Datuk Mohd Sheriff dan Pegawai Daerah Yan, Mohamad Subhi Abdullah.Hadir sama dalam majlis itu ialah Menteri Besar Kedah, Datuk Seri Muhammad Sanusi Md Nor dan Setiausaha Kerajaan Negeri Kedah, Datuk Norizan Khazali.

(Sultan Kedah (tengah) berkenaan hadir pada Majlis Pentauliahan yang berlangsung di Istana Anak Bukit, Alor Setar)


KTMB sedia dua perkhidmatan tren ETS tambahan sempena Tahun Baharu Cina

(Tiket tren tambahan akan mula dijual pada 9 Januari 2023 bagi perjalanan pada19 hingga 24 Januari depan/BERNAMA)

KUALA LUMPUR, 8 Januari- Keretapi Tanah Melayu Berhad (KTMB) akan menyediakan dua perkhidmatan tren elektrik (ETS) tambahan bagi laluan KL Sentral ke Padang Besar dan sebaliknya sempena sambutan Tahun Baharu Cina tidak lama lagi.KTMB dalam kenyataan hari ini memaklumkan tiket tren tambahan itu akan mula dijual pada Isnin ini (9 Januari) bagi perjalanan pada 19 hingga 24 Januari depan."Perkhidmatan ETS tambahan ini akan berlepas dari KL Sentral pada pukul 5.05 petang dan tiba di Padang Besar pukul 10.34 malam manakala dari Padang Besar, tren ETS akan berlepas pada pukul 11.00 pagi dan tiba di KL Sentral pukul 4.36 petang. "Tren tambahan ini menawarkan 630 tiket sehari dan menjadikan jumlah keseluruhan 3,780 tiket termasuk koc kelas perniagaan," menurut kenyataan itu.Kenyataan berkenaan memaklumkan inisiatif itu sebagai memenuhi permintaan penumpang yang tinggi ketika musim perayaan serta menggalakkan orang ramai menggunakan pengangkutan awam untuk pulang ke kampung halaman dengan selesa dan selamat."Orang ramai digalak untuk mendapatkan tiket melalui aplikasi KTM Mobile (KITS) atau di laman sesawang KTMB www.ktmb.com.my bagi pembelian tanpa tunai yang lebih mudah dan pantas."Hubungi Pusat Panggilan KTMB di 03-2267 1200 atau layari saluran media baharu di media sosial rasmi KTMB untuk sebarang pertanyaan lanjut," katanya. -BERNAMA


JAKOA perlu beri perhatian pemilihan Tok Batin - Sultan Johor

(Sultan Ibrahim Iskandar semasa pertemuan bersama Setiausaha Kerajaan Negeri Johor, Tan Sri Datuk Azmi Rohani/FB Sultan Ibrahim Sultan Iskandar)

JOHOR BAHRU, 8 Januari- Sultan Johor, Sultan Ibrahim Iskandar menitahkan supaya jangan ada mana-mana pihak cuba mengambil kesempatan terhadap masyarakat Orang Asli.Dalam hantaran terbaharu menerusi Facebook, baginda bertitah kerajaan negeri sentiasa mengambil berat pembangunan sosio-ekonomi dan kebajikan masyarakat itu.Dalam masa sama, Jabatan Kemajuan Orang Asli (JAKOA) dititah agar memberi perhatian dalam pemilihan Tok Batin dalam kalangan masyarakat Orang Asli.“JAKOA perlu lebih sentiasa peka khususnya berkaitan pentadbiran penempatan atau perkampungan masyarakat Orang Asli, di mana Tok Batin atau penghulu turut memainkan peranan penting."JAKOA juga perlu memberi perhatian dalam pemilihan Tok Batin. Ia (pemilihan) perlu dipastikan dalam kalangan suku kaum, bukannya orang luar."Tok Batin yang dipilih juga perlu tahu fungsi serta peranan mereka. Pada masa sama, jangan ada pihak mengambil kesempatan dengan menghasut masyarakat Orang Asli," titah baginda.Titah baginda, masyarakat Orang Asli bukannya golongan terpinggir dan JAKOA sentiasa memastikan golongan berkenaan terus membangun dan maju.Baginda bertitah demikian ketika mengadakan pertemuan bersama Setiausaha Kerajaan Negeri Johor, Tan Sri Datuk Azmi Rohani, Mufti Johor, Datuk Yahya Ahmad dan wakil daripada JAKOA Johor serta JAKOA Daerah Johor Bahru, baru-baru ini.Titah baginda, masyarakat berbilang kaum yang hidup bersatu padu menjadi tunjang perpaduan Bangsa Johor selama ini."Atas sebab itulah, perlunya peraturan tertentu bagi mengawal keharmonian dan kesejahteraan ini, termasuk berkaitan pembinaan rumah ibadat."Saya menyeru semua rakyat mematuhi peraturan ini demi kesejahteraan sejagat," titah baginda.Sultan Ibrahim juga bertitah, menasihatkan masyarakat Orang Asli sentiasa menjaga kebersihan dan keindahan penempatan masing-masing bertujuan memastikan aspek kesihatan sentiasa terjaga.


MAIS sumbang RM200,000 kepada penduduk terjejas banjir di Terengganu, Kelantan

(Tan Sri Abdul Aziz semasa Pelepasan Program Sumbangan Pascabanjir MAISdan Anak Syarikat MAIS Ke Negeri Terengganu dan Negeri Kelantan bagi Tahun 2023)

SHAH ALAM, 8 Januari- Prihatin nasib penduduk terjejas banjir di negeri Kelantan dan Terengganu baru-baru ini, Majlis Agama Islam Selangor (MAIS) tampil menyumbangkan RM200,000 berbentuk wang tunai dan makanan asas.Sumbangan itu meliputi peruntukan daripada Baitulmal MAIS, Perbadanan Wakaf Selangor (PWS), Universiti Islam Selangor (UIS), Yayasan Islam Darul Ehsan (YIDE), Bakti Suci Holdings Sdn Bhd (BSHSB) dan Teraju Ekonomi Asnaf Sdn Bhd (TERAS).Pengerusi MAIS , Tan Sri Abdul Aziz Mohd Yusof berkata daripada jumlah itu, MAIS menyumbang wang tunai sebanyak RM125,000.

(Agensi dan anak syarikat MAIS iaitu PWS, UIS, YIDE, BSHSB dan TERAS menghulurkan sumbangan terkumpul sebanyak RM75,000 menjadikan jumlah keseluruhan sebanyak RM200,000)

"Jadi pada kali ini kita membantu dengan jumlah lebih kurang RM200,000 iaitu kombinasi wang tunai dan juga barang-barang kering. Kita harap dengan bantuan seperti ini dapat meringankan beban mereka sedikit sebanyak dan juga menunjukkan saudara Islam ingat saudara-saudara yang lain itu yang dalam kesusahan," kata Abdul Aziz di Majlis PelepasanProgram Sumbangan Pascabanjir Majlis Agama Islam Selangor (MAIS) dan Anak Syarikat MAIS Ke Negeri Terengganu dan Negeri Kelantan bagi Tahun 2023 di Lobi Bangunan Sultan Idris Shah di sini.Agensi dan anak syarikat MAIS iaitu PWS, UIS, YIDE, BSHSB dan TERAS menghulurkan sumbangan terkumpul sebanyak RM75,000 menjadikan jumlah keseluruhan sebanyak RM200,000.Sumbangan diserahkan kepada Majlis Agama Islam dan Adat Istiadat Melayu Kelantan (MAIK) dan Majlis Agama Islam dan Adat Melayu Terengganu (MAIDAM) dengan masing-masing menerima sumbangan RM100,000 untuk diagihkan kepada mereka terkesan akibat banjir.

(Tan Sri Abdul Aziz ditemui media selepas Pelepasan Program Sumbangan Pascabanjir MAIS dan AnakSyarikat MAIS Ke Negeri Terengganu dan Negeri Kelantan bagi Tahun 2023)


BANDARAYA MELAKA, 8 Januari- Saranan Perdana Menteri, Datuk Seri Anwar Ibrahim supaya petugas media menjadi contoh untuk pengambilan dos penggalak mendapat reaksi positif.  Petugas media yang ditemui RTM berkata, pengambilan dos penggalak ini penting bagi melindungi diri daripada jangkitan COVID-19 memandangkan mereka sentiasa terdedah kepada risiko itu ketika bertugas. “Bagi saya kalau dah ada saranan daripada kerajaan tu lebih untuk kita ikutlah sebab kita sendiri pun bekerja berjumpa dengan orang ramai dan juga bila jumpa orang ramai ini bila kena COVID-19 pun kita pun ada keluarga rasanya lebih baik untuk keselamatan keluarga kita sendiri, ” kata petugas media, Mohd Fakri Awang Lah. “Bagi saya sebagai pengamal media yang disifatkan sebagai barisan hadapan kita sering berhadapan dengan masyarakat. Kita tidak tahu status seseorang atau masyarakat kita temui itu jadi dengan adanya dos penggalak ini ia sebagai pelindung kepada kita,” ujar petugas media, Yusri Sahat.  “Saya sebagai pengamal media saya sambut baik saranan kerajaan tu untuk menerima vaksin penggalak secepat mungkin sebab saya rasa kerjaya sebagai pengamal media ini berdepan dengan masyarakat berdepan dengan situasi semasa. Ini adalah wajar sebab kita hendak elakkan daripada berlakunya penularan wabak COVID-19 yang semakin meningkat pada waktu sekarang ini” kata petugas media, Faiz Hasan. "Untuk rakan-rakan media galakkan semua ambil dos penggalak untuk keselamatan orang ramai juga keselamatan diri sendiri,” petugas media, Sin Houy Pyng.

(Petugas media sambut baik saranan dapatkan dos penggalak)


Program Payung Rahmah, langkah jangka pendek kurangkan beban kos sara hidup B40

JOHOR BAHRU, 8 Januari - Program Payung Rahmah akan diperkenalkan sebagai salah satu langkah jangka pendek Kementerian Perdagangan Dalam Negeri dan Kos Sara Hidup (KPDNKSH) dalam usaha mengurangkan beban kos sara hidup golongan B40.Menterinya, Datuk Seri Salahuddin Ayub berkata program itu melibatkan kerjasama dengan beberapa kementerian lain termasuk Kementerian Ekonomi serta Kementerian Pertanian dan Keterjaminan Makanan.

"Fokus kita selama enam bulan..iaitu menyentuh golongan paling bawah dikalangan B40 yang kita anggap miskin tegar...yang mungkin kalau kita tidak dalami dengan teliti dan fokus...saya bimbang dengan keadaan ekonomi global yang dijangka begitu serius tahun ini, golongan ini yang terkesan," katanya ketika ditemui pemberita selepas majlis Jamuan Kenduri Rakyat petugas Parlimen Pulai, di sini.

Tambah Salahuddin, perincian program Payung Rahmah akan diumum Selasa depan.Katanya, antara yang akan diperkenalkan dalam program berkenaan adalah jualan murah Rahmah Kasih Sayang, pakej barangan asas dan Cafe Rahmah Kasih Sayang yang memberi tumpuan kepada golongan pelajar.Dalam pada itu, Salahuddin berkata KPDNKSH akan mengumumkan skim harga kawalan musim perayaan Tahun Baru Cina pada minggu hadapan.


Penambahbaikan institusi kesihatan di Sarawak antara fokus jawatankuasa MA63

SIMUNJAN, 8 Januari - Penambahbaikan institusi kesihatan awam di Sarawak menjadi antara tumpuan Jawatankuasa Teknikal Perjanjian Malaysia 1963 (MA63).Timbalan Menteri Kesihatan, Lukanisman Awang Sauni berkata usaha itu bagi memastikan pembangunan kesihatan yang lebih baik dapat dilaksanakan buat negeri itu selari dengan hak di bawah MA63.

"Kita juga melihat daripada keperluan tenaga kerja terutama sekali doktor-doktor yang kekurangan di hospital dan klinik-klinik kesihatan terutama sekali di luar bandar," katanya dalam sidang media selepas mengadakan lawatan ke Hospital Simunjan, di sini.Tambah Lukanisman, selain daripada keperluan tenaga kerja antara lain yang akan diberikan perhatian segera termasuk keadaan fasiliti kesihatan di negeri itu yang daif."Kita dapati terdapat kuarters kediaman buat petugas kesihatan yang memerlukan perhatian," katanya.


Penuntut universiti hilang mandi di Pantai Cherating

KUANTAN, 7 Januari- Seorang penuntut Universiti Teknologi Mara (UiTM) Dungun, dikuatiri lemas di Pantai Cherating, Kuantan.  Ketua Polis Daerah Kuantan, ACP Wan Mohd Zahari Wan Busu berkata, kejadian berlaku ketika mangsa, Adam Ridhuan Abdul Rejab, 18 tahun, sedang melakukan aktiviti air di pantai berkenaan bersama rakan-rakannya. Menurut beliau, Balai Polis Cherating menerima laporan berhubung kejadian pada pukul 1.45 petang tadi.  Siasatan awal mendapati mangsa bersama 19 lagi rakannya ke lokasi pelancongan itu untuk berkelah dan berehat. Bagaimanapun, ketika melakukan aktiviti di dalam air, ombak tinggi melanda dan menyebabkan mereka berpecah.Manakala mangsa kelihatan berada di kawasan yang lebih dalam, sebelum hilang daripada pandangan rakan-rakannya. Sementara itu, Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria memaklumkan, pegawai dan anggota dari Balai Bomba dan Penyelamat (BBP) Gebeng dibantu Pasukan Penyelamat di Air dari BBP Kuantan, dikerah ke lokasi untuk operasi mencari dan menyelamat.

(Pegawai dan anggota dari Balai Bomba dan Penyelamat (BBP) Gebeng)


Komponen GRS, PH kekal sokong Datuk Seri Hajiji

KOTA KINABALU, 7 Januari- Empat parti komponen dibawah Gabungan Rakyat Sabah (GRS) terdiri daripada Parti Bersatu Sabah (PBS); Parti Solidariti Tanah Airku (STAR); Parti Maju Sabah (SAPP); dan Pertubuhan Kebangsaan Sabah Bersatu (USNO) teguh menyatakan sokongan terhadap kepimpinan Datuk Seri Hajiji.Menerusi kenyataan bersama; kepimpinan tertinggi parti komponen tersebut, sepakat pengumuman Barisan Nasional (BN) Sabah sebelum ini tidak memberi kesan terhadap kedudukan semasa Datuk Seri Hajiji.Ini kerana keabsahan ketua menteri ditentukan melalui sokongan majoriti Ahli Dewan Undangan Negeri (ADUN) berpandukan kepada Perlembagaan Negeri.Kenyataan dikeluarkan Presiden PBS Datuk Seri Panglima Maximus Ongkili; Presiden STAR, Datuk Seri Dr. Jeffrey Kitingan; Presiden SAPP, Datuk Seri Yong Teck Lee; dan Presiden USNO, Tan Sri Pandikar Amin Mulia.Turut menyatakan sokongan terhadap kepimpinan Ketua Menteri Sarawak ialah tujuh ADUN Pakatan Harapan (PH).Mereka terdiri daripada ADUN Api-Api, Datuk Christina Liew; ADUN Tanjung Papat-Datuk Poon Fung Ming; ADUN Kadamaian-Datuk Ewon Benedick; ADUN Luyang-Phoong Jin Zhe; ADUN Kapayan-Jannie Lasimbang; ADUN Likas-Tan Lee Fatt; dan ADUN Inanam-Peto Galim.Mereka menyatakan fokus utama adalah memastikan matlamat perjuangan membantu rakyat dan membangun ekonomi serta bersama-sama berusaha untuk memastikan perjuangan Perjanjian Malaysia 1963 direalisasikan.

Selain itu, lima ADUN UMNO juga menyatakan sokongan tidak berbelah bahagi terhadap kepimpinan Datuk Seri Hajiji.Sokongan itu dinyatakan ADUN Tanjung Keramat; Datuk Shahelmey Yahya, ADUN Pantai Dalit; Datuk Jasnih Yahya; ADUN Sugut; Datuk James Ratib; ADUN Sindumin; Datuk Dr Yusuf Yacob dab ADUN Tempasuk; Datuk Mohd Arsad Bistari. Sementara itu; Parti Warisan Sabah (WARISAN) pula menyerahkan sepenuhnya kepada Yang Dipertua Negeri, Tun Juhar Datuk Mahiruddin untuk membuat keputusan berhubung situasi terkini.Presidennya, Datuk Seri Mohd Shafie Apdal berkata, semua pihak perlu mematuhi undang-undang terutama Perlembagaan Negeri Sabah dan parti itu tidak akan mendesak Pengerusi GRS untuk meletak jawatan sebagai Ketua Menteri.Dalam pada itu Datuk Seri Hajiji mengadakan pertemuan dengan Yang Dipertua Negeri; Tun Juhar Mahiruddin di Istana Seri Kinabalu pada pukul 4.22 petang menggunakan kenderaan rasmi dan diiringi anggota keselamatan serta beberapa kenderaan lain.Kenderaan beliau dilihat meninggalkan premis itu sekitar 5.10 petang selepas pertemuan kira-kira lebih setengah jam.


Reformasi Parlimen, Majlis Presiden PH syor adakan Sesi Jawab Lisan Perdana Menteri

PETALING JAYA, 7 Januari- Majlis Presiden Pakatan Harapan sedang mempertimbang untuk mengesyorkan pelaksanaan Sesi Jawab Lisan Perdana Menteri di Parlimen.Cadangan merupakan sebahagian usaha tambah baik dan reformasi menjelang sidang Parlimen yang dijadual berlangsung Febuari.Demikian menurut Menteri Komunikasi dan Digital, Fahmi Fadzil."Sebagai contoh adalah Sesi Jawab Lisan Perdana Menteri, yang sebelum ini ialah Sesi Jawab Lisan Menteri tetapi akan dikhususkan Jawab Lisan Perdana Menteri."Yang mana salah satu hari akan dikhususkan satu tempoh masa yang tertentu untuk dibawa soalan-soalan khusus untuk dijawab oleh Perdana Menteri," katanya.

Beliau menjelaskannya selepas menghadiri Mesyuarat Majlis Presiden PH, di sini hari ini.Majlis Presiden PH turut berpendirian agar Ahli Jawatankuasa Kira-Kira Wang Negara kekal dianggotai pembangkang.Ia bagi menjamin proses semak dan imbang kepada urus tadbir dan tata kelola kerajaan.


Lawatan PM ke Indonesia perkukuh hubungan dua hala, teroka kerjasama baharu

SEPANG, 7 Januari- Lawatan rasmi julung kali Perdana Menteri, Datuk Seri Anwar Ibrahim ke Indonesia dari 8 hingga 9 Januari ini mampu memperkukuh hubungan Kuala Lumpur-Jakarta.Pada masa sama, Menteri Luar, Datuk Seri Dr Zambry Abdul Kadir optimis kerjasama baharu dalam pelbagai bidang dapat diterokai."Mesyuarat di antara kedua-dua pemimpin ini akan memberi peluang kepada kedua-dua pihak untuk menilai kemajuan kerjasama dua hala, meneroka peluang kerjasama baharu dan menggalakkan usaha bersama untuk menangani cabaran serantau dan global."Antara isu utama yang akan dibincangkan adalah berkaitan kerjasama ekonomi termasuk potensi pelaburan oleh Malaysia di ibu kota negara (IKN) Nusantara," katanya.

(Datuk Seri Dr Zambry Abdul Kadir)

Beliau menyatakan demikian pada sidang media pembuka tirai lawatan sulung Perdana Menteri ke Indonesia di KLIA, di sini hari ini.Dalam pada itu, lapan memorandum persefahaman (MoU) antara sektor swasta kedua-dua negara akan turut dimeterai.Juga bakal dibincangkan strategi menangani diskriminasi minyak sawit dan hal ehwal berkaitan batas sempadan negara.


Situasi politik Sabah terkawal

PETALING JAYA , 7 Januari - Situasi politik di Sabah terkawal dan pengurusan kerajaan negeri akan dipastikan tidak terjejas.  Perdana Menteri Datuk Seri Anwar Ibrahim berkata, keutamaan perlu diberikan kepada usaha menjana pertumbuhan ekonomi dan menjaga kepentingan rakyat.  Beliau juga katanya akan memberi perhatian khusus mengenai perkembangan situasi politik di Sabah sejurus pulang daripada lawatan kerja di Indonesia yang dijadual berlangsung esok.

"Keadaan masih tenang dan saya telah bercakap dengan Ketua Menteri Hajiji dan Datuk Seri Zahid sudah bercakap dengan Bung Mokhtar dan keadaan terkawal seketika. Dan insyaallah kita akan pastikan pengurusan kerajaan negeri tidak terjejas keranan keutamaan kita menjana ekonomi dan menjaga kepentingan rakyat," kata Anwar di sini, menjelaskan perkara itu selepas mempengerusikan Mesyuarat Pertama Pakatan Harapan di sini.  Semalam UMNO dan Barisan Nasional (BN) Sabah mengumumkan menarik sokongan kepada Pengerusi Gabungan Rakyat Sabah (GRS) Datuk Seri Hajiji Noor sebagai Ketua Menteri.


Soal keselamatan dan kesihatan rakyat tetap jadi keutamaan

KUALA LUMPUR, 7 Januari- Kementerian Pelancongan, Seni dan Budaya (MOTAC) menegaskan bahawa soal keselamatan dan kesihatan rakyat tetap menjadi keutamaan.Bagaimanapun, tegas menterinya Datuk Seri Tiong King Sing, ia perlu diseimbangkan dengan faktor ekonomi demi kepentingan rakyat dan negara. Setakat ini status quo masih kekal dan sebarang perkembangan dipantau dari semasa ke semasa.Menerusi satu hantaran di facebook miliknya beliau berkata,"bersandarkan kepada fakta, Amerika Syarikat mencatatkan 99 juta jangkitan dan 1.08 juta kematian akibat COVID-19 manakala China 31,000 kematian dengan 10.16 juta kes positif direkodkan."Negara-negara jiran seperti Indonesia, Thailand dan Kemboja juga tidak memperketatkan kemasukan pengembara dari China. Amerika Syarikat, Jepun, Korea dan Perancis turut merekodkan jumlah jangkitan yang tinggi.Ujar beliau lagi; Malaysia telah menerima kemasukan pengembara dari seluruh dunia lebih awal sebelum ini walaupun mereka datang dari negara yang memiliki rekod jangkitan COVID-19 yang tinggi.

(Tangkap layar FB Tiong King Sing)


Kanak-kanak disyaki melakukan perbuatan khianat sedang dikesan

BALIK PULAU, 7 Januari - Polis sedang berusaha mengesan seorang kanak-kanak yang disyaki melakukan perbuatan khianat dengan menyembur cat pada beberapa kereta yang diparkir di kawasan Jalan Tingkat Kenari 5, Bayan Lepas, di sini semalam.Ketua Polis Daerah Barat Daya Superitenden Kamarul Rizal Jenal berkata pihaknya menerima lima laporan polis daripada pemilik kereta yang menjadi mangsa vandalisme, apabila kenderaan mereka disembur dengan cat, yang memaparkan perkataan-perkataan tidak senonoh.Dalam satu kenyataan hari ini beliau berkata perbuatan itu disyaki dilakukan oleh seorang kanak-kanak antara pukul 2 hingga 2.30 petang, dan kes sedang disiasat mengikut Seksyen 427 Kanun Keseksaan kerana melakukan khianat.

Beliau meminta orang ramai yang mempunyai maklumat mengenai kanak-kanak itu supaya menghubungi pegawai penyiasat Wan Muhammad Syamim Wan Azmi dengan menelefon 04-8662222.


Dua kereta jatuh parit, seorang maut, dua selamat

SABAK BERNAM, 7 Januari- Seorang maut dan dua lagi selamat dalam nahas jalan raya di Sabak Bernam, Selangor petang tadi.Kemalangan itu mengakibatkan dua kenderaan terlibat terhumban ke dalam parit.Menurut Pengarah Bomba Selangor Datuk Norazam Khamis panggilan kecemasan diterima pukul 4.00 petang.Manakala kenderaan berasingan dinaiki tiga individu dilapor berlanggar sesama sendiri sebelum terjatuh dalam parit.

Salah seorang mangsa yang maut disyaki lemas dalam kejadian itu.Dua lagi berjaya diselamatkan dan dihantar ke Hospital Sabak Bernam untuk rawatan lanjut.

(Nahas jalan raya di Sabak Bernam)


CYBERJAYA, 7 Januari- Suruhanjaya Komunikasi dan Multimedia Malaysia (MCMC) menegaskan, pihaknya tidak pernah mengeluarkan sebarang e-mel atau mesej kepada orang awam untuk menuntut hadiah berupa wang tunai di bawah satu skim bonus yang ditawarkan oleh sebuah syarikat telekomunikasi.MCMC dalam kenyataan mengingatkan orang ramai untuk sentiasa berwaspada dan tidak mudah terpedaya dengan e-mel atau mesej yang tidak ditentukan kesahihannya serta mengelak daripada memberikan butiran peribadi seperti nombor Mykad kepada individu tidak dikenali.Menurut kenyataan berkenaan, kewaspadaan orang ramai adalah penting dalam melindungi diri daripada menjadi mangsa penipuan, kecurian maklumat peribadi serta bentuk jenayah yang lain."Mesej atau e-mel yang tular itu antara lain mendakwa hasil pemantauan dijalankan Rangkaian Pemantauan Perisikan Siber mendapati mangsa yang ditujukan mesej berkenaan masih mempunyai transaksi yang belum diselesaikan dengan Maybank, iaitu sebagai pemenang hadiah wang tunai RM270,000 di bawah Bonus Hadiah Keluarga TM," menurut kenyataan itu.Kandungan e-mel berkenaan juga menyatakan kononnya transaksi dengan Maybank adalah sah dan boleh menuntut wang tunai itu tanpa rasa takut.

(MCMC tidak pernah keluarkan mesej tuntut hadiah wang tunai)


PLSB buka pusat logistik dan edaran baharu di Pulau Pinang

GEORGE TOWN, 7 Januari- Pharmaniaga Logistics Sdn Bhd (PLSB) secara rasmi membuka pusat logistik dan edaran baharunya di Pulau Pinang.Pusat yang terletak di Kawasan Perindustrian Prai, Fasa 4 merupakan sebahagian daripada inisiatif pemindahan pejabat pengurusan serta pengembangan kapasiti penyimpanan gudang yang telah dimulakan sejak April 2021.Melalui kenyataan, Pengarah Urusan Kumpulan Pharmaniaga Datuk Zulkarnain Md Eusope memaklumkan; pusat berkenaan bagi tujuan menambah kapasiti operasi syarikat dan persediaan penyimpanan stok.Pada masa sama menampung permintaan perkhidmatan yang semakin meningkat di wilayah utara terutama fasiliti kesihatan milik Kementerian Kesihatan.Pusat edaran logistik baharu intu mempunyai 3,500 palet untuk menyimpan ubat-ubatan terkawal dan peralatan perubatan.PLSB kini mengguna pakai Sistem Pengurusan Pengangkutan Oracle (OTM) bagi menggerakkan perkhidmatan logistik kumpulan.Inisiatif itu juga merupakan sebahagian daripada pertumbuhan strategik ke arah langkah automasi dan pendigitalan untuk penambahbaikan berterusan dalam operasi.


Pembinaan Kompleks Mahkamah Johor Bahru di Kota Iskandar diteruskan semula

KOTA TINGGI, 7 Januari - Pembinaan Kompleks Mahkamah Johor Bahru di Kota Iskandar, Iskandar Puteri bernilai kira-kira RM300 juta yang tergendala sejak empat tahun lepas, akan diteruskan semula dalam masa terdekat.Menteri di Jabatan Perdana Menteri (Undang-undang dan Reformasi Institusi) Datuk Seri Azalina Othman Said berkata projek itu perlu diteruskan memandangkan keperluan negeri ini untuk mempunyai satu kompleks mahkamah yang besar dan berpusat."Saya akan bersama Menteri Besar Johor Datuk Onn Hafiz Ghazi untuk melihat semula tapak projek itu yang sebelum ini dicadangkan dan dipilih ketika di bawah pentadbiran bekas Menteri Besar Datuk Seri Mohamed Khaled Nordin."Dalam tiga atau empat minggu lagi, kita akan ke Johor Bahru dan menjemput Menteri Besar untuk melihat tapak berkenaan dan saya harap Bahagian Undang-Undang akan melaksanakan (pembinaan)," katanya kepada pemberita selepas majlis doa selamat sempena pelancaran Pusat Khidmat Wakil Rakyat dan Klinik Bergerak Parlimen Pengerang di sini.Beliau berkata pembinaan kompleks mahkamah itu akan menempatkan beberapa Mahkamah Tinggi, Mahkamah Sesyen dan Mahkamah Majistret.Ahli Parlimen Pengerang itu berkata segala kertas kerja termasuk reka bentuk mahkamah itu sudah ada sejak 2018, namun disebabkan kekalahan Barisan Nasional pada Pilihan Raya Umum ke-14 (PRU14), projek tersebut tergendala.

(Azalina ketika bercakap dalam sidang media)

"Jadi kita harap projek ini dapat dihidupkan semula. Saya rasa di Johor, tiada satu mahkamah yang besar bertempat di pusat pentadbiran kerajaan Johor seperti negeri-negeri lain," katanya.Pada 18 Januari 2018, dilaporkan Sultan Johor Sultan Ibrahim Sultan Iskandar bertitah menyeru kerajaan Persekutuan supaya mempercepat pembinaan Kompleks Mahkamah Johor Bahru kerana mahkamah sedia ada sudah tidak mampu memenuhi keperluan masyarakat pada masa ini.Sementara itu, Azalina berkata beliau akan membuat lawatan tapak Mahkamah Pengerang di Bandar Penawar di sini dalam masa dua minggu lagi."Untuk Mahkamah Pengerang, kita dah pecah tanah dan kini dalam proses pembinaan," katanya sambil menambah mahkamah itu dipindahkan dari mahkamah yang terletak di Kampung Pengerang. - BERNAMA


Sindiket kad pelarian UNHCR didalangi warga asing

KUALA LUMPUR, 7 Januari- Kegiatan sebuah pertubuhan didalangi warga asing menjual kad perakuan perlarian pada harga RM500 akhirnya terbongkar selepas digempur menerusi Op Sapu. Serbuah dilakukan di sebuah flat di Jalan Imbi, Bukit Bintang, berjaya merampas peralatan yang digunakan untuk mencetak kad, kad kosong, dokumen selain sijil dengan logo Suruhanjaya Pelarian Pertubuhan Bangsa-bangsa Bersatu (UNHCR). Ketua Pengarah Imigresen, Datuk Seri Khairul Dzaimee Daud berkata, pertubuhan haram berkenaan mula aktif sejak 2009 berdasarkan papan iklan di sekitar premis. "Mereka memproses permohonan etnik Chin untuk mendapatkan kad UNHCR. Kumpulan ini akan ke premis tersebut untuk mengisi borang dan menyerahkan dokumen serta membuat pembayaran."Bukti ini diperoleh melalui resit yang bayaran yang diperoleh ketika operasi dijalankan," katanya kepada pemberita di sini.Hasil siasatan awal mendapati sekitar 1,000 ahli telah berdaftar dengan pertubuhan haram berkenaan yang memproses permohonan etnik Chin dari Myanmar bagi mendapatkan kad pelarian UNHCR.